[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 28.10.2010

COM(2010) 611 τελικό

2010/0303 (COD)

Πρόταση

ΚΑΝΟΝΙΣΜΟΣ (EΕ) […/….] ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

που τροποποιεί τον κανονισμό (ΕΚ) αριθ. 1406/2002 σχετικά με τη σύσταση Ευρωπαϊκού Οργανισμού για την Ασφάλεια στη Θάλασσα

SEC(2010) 1263 SEC(2010) 1264

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο

Μετά το ατύχημα του πετρελαιοφόρου «ERIKA» και τη μεγάλη ρύπανση με πετρέλαιο που προκλήθηκε από το ατύχημα αυτό, η Επιτροπή πρότεινε στα τέλη του 2000 κανονισμό για τη σύσταση του Ευρωπαϊκού Οργανισμού για την Ασφάλεια στη Θάλασσα (EMSA), ο οποίος ως τεχνικός φορέας θα εξασφαλίζει υψηλού, ενιαίου και αποτελεσματικού επιπέδου ασφάλεια στη θάλασσα και πρόληψη της ρύπανσης από τα πλοία στην ΕΕ. Το Ευρωπαϊκό Κοινοβούλιο και το Συμβούλιο εξέδωσαν τον κανονισμό 1406/2002 στις 27 Ιουνίου 2002. Ο εν λόγω κανονισμός άρχισε να ισχύει τον Αύγουστο του ιδίου έτους, ο δε EMSA άρχισε τις δραστηριότητές του τον Μάρτιο του 2003.

Προηγούμενες τροποποιήσεις του κανονισμού για τον EMSA

Ο κανονισμός 1406/2002 έχει τροποποιηθεί τρεις φορές από το 2002, κυρίως λόγω της εξέλιξης που επήλθε στη ναυτιλιακή νομοθεσία της ΕΕ.

Η πρώτη τροποποίηση[1] του ιδρυτικού κανονισμού του EMSA ήταν οριζόντιας φύσης και αφορούσε τις χρηματοδημοσιονομικές διαδικασίες και τη διαφάνεια.

Μετά το ατύχημα του «Prestige» το 2002 με τη δεύτερη τροποποίηση[2], η οποία άρχισε να ισχύει τον Μάιο του 2004, ανατέθηκαν νέα σημαντικά καθήκοντα στον Οργανισμό, ιδίως σε ό,τι αφορά την ετοιμότητά του σε περιπτώσεις ρύπανσης και την αντιμετώπισή τους. Σε αυτήν τη δεύτερη αναθεώρηση συνεκτιμήθηκε επίσης η εξέλιξη των αρμοδιοτήτων της ΕΕ στο πεδίο της ασφάλειας στη θάλασσα και ζητήθηκε από τον Οργανισμό να παρέχει τεχνική συνδρομή στις επιθεωρήσεις της Επιτροπής με βάση τον κανονισμό 725/2004[3] για τη βελτίωση της ασφάλειας στα πλοία και στις λιμενικές εγκαταστάσεις. Επίσης, στο πεδίο της εκπαίδευσης των ναυτικών, ζητήθηκε από τον EMSA να επικουρεί την Επιτροπή στην αξιολόγηση των διαδικασιών πιστοποίησης των ναυτικών και των εκπαιδευτικών ιδρυμάτων τόσο στα κράτη μέλη της ΕΕ όσο και σε τρίτες χώρες σύμφωνα με τη σύμβαση STCW (πρότυπα εκπαίδευσης, έκδοσης πιστοποιητικών και τήρησης φυλακών ναυτικών) του Διεθνούς Ναυτιλιακού Οργανισμού.

Με την τρίτη τροποποίηση[4] ο EMSA εφοδιάσθηκε με πολυετές δημοσιονομικό πλαίσιο ύψους 154 εκατομμυρίων ευρώ για τις δραστηριότητες αντιμετώπισης της ρύπανσης κατά την περίοδο 2007-2013.

Ωστόσο, οι τροποποιήσεις που προαναφέρθηκαν δεν αποδείχθηκαν αρκετές για να αντιμετωπισθούν τα νέα προβλήματα που παρουσιάσθηκαν για τον EMSA, τα περισσότερα από τα οποία ή δεν εξαρτώνται από τον EMSA ή δεν εξαρτώνται ούτε από τον EMSA ούτε από την ΕΕ συνολικά.

Τρέχουσα κατάσταση στον EMSA

Σήμερα, ο EMSA παρέχει στα κράτη μέλη και την Επιτροπή τεχνική και επιστημονική συνδρομή, ώστε να βοηθά τα κράτη μέλη στην ορθή εφαρμογή της κοινοτικής νομοθεσίας στο πεδίο της ασφάλειας και της προστασίας στη θάλασσα και της πρόληψης της ρύπανσης από πλοία, να παρακολουθεί την εφαρμογή της εν λόγω νομοθεσίας, να αξιολογεί την αποτελεσματικότητα των λαμβανόμενων μέτρων και να συμβάλλει στην ανάπτυξη νέων μέτρων. Ορισμένα καίρια στοιχεία του 2009 δείχνουν τις διάφορες δραστηριότητες του EMSA:

114 επιθεωρήσεις στα πεδία της ασφάλειας και της προστασίας στη θάλασσα και της πρόληψης της ρύπανσης από πλοία |

88 εκδηλώσεις διοργανώθηκαν με περισσότερους από 2.250 συμμετέχοντες. Μεταξύ αυτών 694 άτομα που εκπαιδεύθηκαν σε 34 εκπαιδευτικούς κύκλους. |

65 ουσιώδεις τεχνικές εκθέσεις |

13 συμβάσεις για 18 πλοία επιφυλακής άμεσης επέμβασης για την αντιμετώπιση πετρελαιοκηλίδων (από τα οποία 16 σε κατάσταση επιφυλακής και 2 σε κατάσταση προετοιμασίας) για τις διάφορες περιφερειακές θάλασσες της ΕΕ. Συμμετοχή σε 47 ασκήσεις ασφάλειας. |

Έγινε ανταλλαγή άνω των 3 εκατομμυρίων μηνυμάτων μηνιαίως με το SafeSeaNet, το σύστημα παρακολούθησης της κυκλοφορίας των πλοίων της ΕΕ, με 2.000 χρήστες. |

CleanSeaNet: Ανιχνεύθηκαν 2107 δυνητικές πετρελαιοκηλίδες, επαληθεύθηκαν 751 πετρελαιοκηλίδες από κράτη μέλη και επιβεβαιώθηκαν 194 πετρελαιοκηλίδες. |

Μεγάλου βεληνεκούς σύστημα αναγνώρισης και εντοπισμού πλοίων (LRIT): Ίδρυση και διαχείριση του κέντρου δεδομένων LRIT της ΕΕ, το οποίο καλύπτει περισσότερα από 6.000 πλοία που φέρουν τη σημαία κράτους μέλους της ΕΕ. |

Περισσότερο αναλυτικές πληροφορίες για τον EMSA διατίθενται στη συνοδευτική έκθεση αξιολόγησης και στον ιστότοπό του[5].

2. Αντικείμενο και αιτιολογηση του προτεινομενου μετρου

Αντικείμενο του προτεινόμενου μέτρου είναι να τροποποιηθεί ο κανονισμός 1406/2002 για να διευκρινισθούν τα καθήκοντα και ο ρόλος του EMSA σε νέα υπό εξέλιξη πεδία σε διεθνές επίπεδο ή/και επίπεδο ΕΕ.

Στην ανακοίνωσή της με την οποία εισήγαγε την τρίτη δέσμη νομοθετικών μέτρων για την ασφάλεια στη θάλασσα στα τέλη του 2005, η Επιτροπή επεσήμανε: «Η θέση σε εφαρμογή των μέτρων που προβλέπονται στη δέσμη αυτή θα απαιτήσει, όπου αυτό ενδείκνυται, τη συμμετοχή του Ευρωπαϊκού Οργανισμού για την ασφάλεια στη θάλασσα που ιδρύθηκε με τον κανονισμό (ΕΚ) 1406/2002 του Ευρωπαϊκού Κοινοβουλίου και του Συμβουλίου. Ορισμένα από τα μέτρα αυτά προβλέπονται ήδη στον εν λόγω κανονισμό. Άλλα μέτρα θα αποτελέσουν αντικείμενο πρότασης τροποποίησης του κανονισμού σχετικά με τη σύσταση της εν λόγω υπηρεσίας, την οποία η Επιτροπή προτίθεται να παρουσιάσει τον επόμενο μήνα» [6].

Στην ανακοίνωσή της «Στρατηγικοί στόχοι και συστάσεις πολιτικής της ΕΕ για τις θαλάσσιες μεταφορές μέχρι το 2018»[7], η Επιτροπή δήλωσε την πρόθεσή της να « αναθεωρήσει την εντολή και τη λειτουργία του Ευρωπαϊκού Οργανισμού για την Ασφάλεια στη Θάλασσα, προκειμένου να αυξήσει περαιτέρω την τεχνική και επιστημονική βοήθεια που μπορεί να προσφέρει στα κράτη μέλη και την Επιτροπή ».

Στα συμπεράσματά του της 30ής Μαρτίου 2009, το Συμβούλιο κάλεσε την Επιτροπή να εκπονήσει μέτρα « ενόψει των επικείμενων προκλήσεων, για την ενίσχυση των εργασιών του Ευρωπαϊκού Οργανισμού Ασφάλειας της Ναυσιπλοΐας με στόχο την παροχή τεχνικής και επιστημονικής συνδρομής στα κράτη μέλη και την Επιτροπή »[8].

Μετά την έκκληση του Ευρωπαϊκού Κοινοβουλίου και του Συμβουλίου[9], οι υπηρεσίες της Επιτροπής εκπονούν μελέτη σκοπιμότητας για την ίδρυση ευρωπαϊκής υπηρεσίας ακτοφυλακής. Οι υπηρεσίες της Επιτροπής έχουν καταλήξει μέχρι τώρα στο συμπέρασμα ότι θα μπορούσε να ενισχυθεί σε επίπεδο ΕΕ η συνέργεια ορισμένων δραστηριοτήτων της ακτοφυλακής με τις δραστηριότητες του EMSA. Αυτό θα μπορούσε να υποστηριχθεί με την επέκταση των καθηκόντων του EMSA σε συγκεκριμένα πεδία, ιδίως σε ό,τι αφορά την παρακολούθηση της θαλάσσιας κυκλοφορίας και των θαλασσίων διαδρομών, καθώς και τη συνδρομή προς τα κράτη μέλη για τον εντοπισμό των πιθανών ρυπαντών.

2.1. Εξωτερική αξιολόγηση του EMSA

Όπως προβλέπει το άρθρο 22 του κανονισμού 1406/2002, το διοικητικό συμβούλιο του EMSA ανέθεσε στα τέλη του 2007 εξωτερική αξιολόγηση της εφαρμογής του κανονισμού. Στη μελέτη που εκπόνησε η εταιρεία συμβούλων COWI εκτιμήθηκε ο αντίκτυπος του ιδρυτικού κανονισμού του EMSA, του Οργανισμού και των πρακτικών εργασίας του. Η τελική έκθεση υποβλήθηκε στο διοικητικό συμβούλιο τον Μάρτιο του 2008[10]. Στην εξωτερική αξιολόγηση αποδίδονται εξαιρετικά εύσημα στον Οργανισμό, τα οποία συνοψίζονται ως εξής:

« Γενικό συμπέρασμα της αξιολόγησης είναι ότι η ίδρυση του EMSA πλήρωσε ένα κενό που υπήρχε στην Ευρωπαϊκή Ένωση στο πεδίο της ασφάλειας στη θάλασσα . Ο Οργανισμός αναπτύχθηκε με ταχείς ρυθμούς από άποψη καθηκόντων και σημασίας ώστε να καταστεί σημαντικός παράγοντας στο πεδίο της ασφάλειας στη θάλασσα. Ο Οργανισμός αύξησε την προστιθέμενη αξία του τομέα εν γένει και, ιδίως, των δύο κύριων ενδιαφερομένων, των κρατών μελών και της Επιτροπής.» [11]

Ωστόσο, στην έκθεση υπογραμμίζεται επίσης ότι υπάρχουν περιθώρια περαιτέρω βελτίωσης και διευκρινίσεων.

2.2. Συστάσεις του διοικητικού συμβουλίου του EMSA

Με βάση την εξωτερική αξιολόγηση, το διοικητικό συμβούλιο εξέδωσε συστάσεις[12], οι οποίες συνοψίζονται ως εξής:

I. Αλλαγές στον κανονισμό 1406/2002:

- τροποποίηση του άρθρου 22 του ιδρυτικού κανονισμού ώστε να πραγματοποιούνται τακτικά αξιολογήσεις της εφαρμογής του κανονισμού για τον EMSA (ανά 5ετία)

ΙΙ. Συστάσεις για τον Οργανισμό και τις πρακτικές εργασίας του

- Συνεχής εστίαση σε δραστηριότητες που προσφέρουν προστιθέμενη αξία στους ενδιαφερομένους·

- Κατάστρωση στρατηγικού σχεδίου 5ετούς διάρκειας·

- Συνέχιση των προσπαθειών για δραστηριότητα βασισμένη στην κοστολόγηση και τον προϋπολογισμό·

- Διάρθρωση των ετήσιων προγραμμάτων εργασίας ώστε να λειτουργούν ως επιχειρησιακά σχέδια δράσης για το συγκεκριμένο έτος·

- Σύνταξη ετήσιας έκθεσης ώστε να αναδεικνύονται τα επιτεύγματα ως προς τους στόχους που είχαν τεθεί·

- Ανάπτυξη ικανότητας διαχείρισης έργου.

ΙΙΙ. Λοιπές/γενικές συστάσεις

- Εξασφάλιση επίσημης και περιοδικής επανεξέτασης της αποτελεσματικότητας του EMSA.

2.3. Πολυετής στρατηγική του EMSA

Τον Μάρτιο του 2010, το διοικητικό συμβούλιο του EMSA ενέκρινε πολυετή στρατηγική για την περίοδο 2010-2014, στην οποία διακρίνονται 14 νέα θέματα για τον EMSA. Η Επιτροπή υποστηρίζει τη στρατηγική εφόσον διατεθούν οι απαιτούμενοι πόροι από τον προϋπολογισμό. Μολονότι κρίνει ότι για πολλά από τα 14 θέματα δεν χρειάζεται αλλαγή της νομοθεσίας της ΕΕ, και ιδίως του κανονισμού για τον EMSA, έλαβε υπόψη τα εξής θέματα στην παρούσα πρόταση:

Θέμα 1 Διερεύνηση ατυχημάτων: Η νέα διατύπωση του άρθρου 2 παράγραφος 4 στοιχείο β) αντικατοπτρίζει την πολυετή στρατηγική.

Θέμα 4 Επιθεωρήσεις: Η ιδέα της οριζόντιας ανάλυσης των εκθέσεων επιθεώρησης περιλαμβάνεται στο άρθρο 3 παράγραφος 3. Όσον αφορά την προστασία στη θάλασσα, στο άρθρο 2 παράγραφος 2 στοιχείο β) προτείνεται ο EMSA να μπορεί να παρέχει τεχνική συνδρομή σε όλες τις επιθεωρήσεις που διενεργούνται με βάση τον κανονισμό 725/2004 (επί του πλοίου και στη λιμενική εγκατάσταση). Το θέμα που αφορά την αναγνώριση των οργανισμών ασφαλείας θα αποτελέσει το αντικείμενο, εάν χρειασθεί, συγκεκριμένου νομοθετήματος της ΕΕ.

Θέμα 6 Θαλάσσια επιτήρηση: Αναφορά στη συνεισφορά του EMSA στη θαλάσσια επιτήρηση περιλήφθηκε στο άρθρο 2 παράγραφος 4 στοιχείο α).

Θέμα 7 Συντονισμός της ναυτικής πληροφόρησης μέσω δορυφόρου (GMES): Αναφορά στη συνεισφορά του EMSA στην εφαρμογή προγραμμάτων της ΕΕ όπως το GMES περιλήφθηκε στο άρθρο 2 παράγραφος 2 στοιχείο δ).

Θέμα 9 Περιφερειακό κέντρο: Σύμφωνα με τη στρατηγική, η Επιτροπή προτείνει να καταργηθεί ο υπάρχων περιορισμός στην παρακολούθηση της κυκλοφορίας των πλοίων, διότι άλλες μορφές παροχής τεχνικών συμβουλών, ιδίως η εκπαίδευση και η πρόσβαση σε επιχειρησιακές υπηρεσίες, είναι εξίσου σημαντικές στο περιφερειακό πλαίσιο της Μεσογείου και του Ευξείνου Πόντου (βλ. αλλαγή στο άρθρο 5 παράγραφος 3).

Θέμα 10 Έρευνα: Ο διευρυμένος ρόλος του EMSA όσον αφορά την έρευνα στην ΕΕ τονίζεται στο άρθρο 2 παράγραφος 2 στοιχείο ε).

Θέμα 11 Γειτονικές χώρες: Ο νέος ρόλος του EMSA όσον αφορά τις γειτονικές χώρες περιλαμβάνεται στο άρθρο 2 παράγραφος 5.

Παρά το γεγονός ότι για το θέμα 13 «ανθρώπινο στοιχείο» και το θέμα 14 «ηλεκτρονική ναυτιλία» δεν απαιτούνται στο παρόν στάδιο τροποποιήσεις του κανονισμού EMSA, η Επιτροπή προβλέπει πρόσθετους ανθρώπινους πόρους στη δημοσιονομική δήλωση που επισυνάπτεται στην παρούσα πρόταση.

2.4. Καθήκοντα του EMSA

Η Επιτροπή αξιοποίησε στη σύνταξη της παρούσας πρότασης την εξωτερική αξιολόγηση, τις συστάσεις και την πολυετή στρατηγική. Επίσης, εξέτασε τις διεθνείς και τις ευρωπαϊκές εξελίξεις, με βάση τις οποίες θα ήταν απαραίτητη τροποποίηση του κανονισμού EMSA (βλ. συνοδευτική έκθεση αξιολόγησης).

Η Επιτροπή προτείνει να διατηρηθούν οι στόχοι και τα καθήκοντα που έχει σήμερα ο EMSA. Είναι όμως αναγκαίο να διευκρινισθούν ορισμένες έννοιες και να καθορισθεί ακριβέστερα η συνδρομή του EMSA προς την Επιτροπή, τα κράτη μέλη και άλλα μέρη.

Νέα καθήκοντα προκύπτουν από την εφαρμογή της τρίτης δέσμης μέτρων για την ασφάλεια στη θάλασσα . Ο κοινοτικός νομοθέτης συμφώνησε τον Δεκέμβριο του 2008 σε αυτήν τη φιλόδοξη και διεξοδική δέσμη νομοθετικών μέτρων, η οποία καλύπτει τον έλεγχο του κράτους του λιμένα, τους νηογνώμονες, την παρακολούθηση της κυκλοφορίας των πλοίων, τη διερεύνηση ατυχημάτων, την αποζημίωση επιβατών, τις απαιτήσεις του κράτους του λιμένα και την ευθύνη των πλοιοκτητών. Τον Απρίλιο του 2009 εκδόθηκαν επίσημα οι οκτώ νομοθετικές πράξεις και η εφαρμογή των διαφόρων μέτρων άρχισε τα επόμενα χρόνια[13].

Στο πεδίο της έρευνας , ο EMSA πρέπει να εμπλακεί στενότερα στη θαλάσσια έρευνα στην ΕΕ και – μέσω της ανάλυσης των ερευνητικών έργων – να προσδιορισθεί η συνέχεια που θα δοθεί από ρυθμιστική άποψη. Ο EMSA θα μπορούσε επίσης, με βάση την εκτεταμένη τεχνική πείρα του, να επικουρεί την Επιτροπή στον προσδιορισμό των ερευνητικών δράσεων. Ωστόσο, ο EMSA ούτε θα διαχειρίζεται ερευνητικά έργα ούτε θα επικαλύπτει το έργο που επιτελούν οι υπάρχουσες ερευνητικές δομές της ΕΕ.

Μέσω των τροποποιήσεων ζητείται επίσης να διευκρινισθεί η συνδρομή του EMSA προς την Επιτροπή και τα κράτη μέλη σε διαφόρους διεθνείς και περιφερειακούς οργανισμούς ώστε να εξασφαλισθεί ότι παρέχονται στην Επιτροπή και τα κράτη μέλη οι βέλτιστες δυνατές τεχνικές συμβουλές. Αυτό αφορά οργανισμούς όπως ο ΔΝΟ, η ΔΟΕ (Διεθνής Οργάνωση Εργασίας), το μνημόνιο συνεννόησης του Παρισιού για τον έλεγχο των πλοίων από το κράτος του λιμένα και άλλους περιφερειακούς οργανισμούς (π.χ. σύμβαση της Βαρκελώνης, συμφωνία συνεργασίας της Βόννης, σύμβαση του Βουκουρεστίου, σύμβαση του Ελσίνκι, συμφωνία της Λισαβόνας και Αρκτικό Συμβούλιο).

Επιπλέον, ορισμένες υψηλής προστιθεμένης αξίας επιχειρησιακές υπηρεσίες του EMSA (SafeSeaNet, CleanSeaNet, LRIT, έλεγχος του κράτους του λιμένα κλπ.) μπορούν να συμβάλουν αισθητά σε άλλες πολιτικές της ΕΕ, όπως π.χ. στην ολοκληρωμένη προσέγγιση της θαλάσσιας επιτήρησης με βάση την ολοκληρωμένη θαλάσσια πολιτική της ΕΕ . Σκοπός είναι να συνδυασθούν και να καταστούν διαλειτουργικά τα διάφορα συστήματα επιτήρησης που ήδη υπάρχουν, είναι υπό ανάπτυξη ή προγραμματίζονται[14]. Ένα άλλο πεδίο πολιτικής στο οποίο ο EMSA, με βάση την εμπειρογνωμοσύνη του στην επεξεργασία δεδομένων από δορυφόρο, μπορεί να συμβάλει σημαντικά είναι το πρόγραμμα GMES («Παγκόσμια Παρακολούθηση του Περιβάλλοντος και της Ασφάλειας»). Πέραν της εμπειρογνωμοσύνης του EMSA, χρησιμοποιούνται συστήματα, εφαρμογές και δεδομένα κατά την αξιολόγηση και την ανάλυση των πιέσεων που ασκεί η ναυτιλία στο θαλάσσιο περιβάλλον , όπως το θαλασσέρμα, η θαλάσσια ρύπανση από απορρίμματα και ο υποβρύχιος θόρυβος, με βάση το στόχο την καλή κατάσταση του περιβάλλοντος που πρέπει να επιτευχθεί σύμφωνα με την οδηγία-πλαίσιο για τη θαλάσσια στρατηγική[15].

Επίσης, χρειάζεται να λαμβάνονται υπόψη οι προσφάτως αποδεδειγμένοι κίνδυνοι που διατρέχουν οι θαλάσσιες μεταφορές και το θαλάσσιο περιβάλλον από την υπεράκτια εξόρυξη πετρελαίου . Με την παρούσα αναθεώρηση διευκρινίζονται ποιές ικανότητες αντιμετώπισης του EMSA μπορούν να αξιοποιηθούν σε περίπτωση θαλάσσιας ρύπανσης από πηγές άλλες των πλοίων, ιδίως από εξέδρες εξόρυξης πετρελαίου. Όντως, στο πλαίσιο του μηχανισμού πολιτικής προστασίας της ΕΕ, ο EMSA και πολλά κράτη μέλη της ΕΕ προσέφεραν ως συνδρομή στις αρχές των ΗΠΑ εξειδικευμένο εξοπλισμό και ειδικά σκάφη αντιμετώπισης της ρύπανσης για την καταπολέμηση της πετρελαιοκηλίδας στον Κόλπο του Μεξικού. Η Επιτροπή θα εξετάσει περισσότερο σε ποιο βαθμό μπορεί να συμβάλει στο μέλλον ο EMSA στο θέμα της ασφάλειας των εγκαταστάσεων υπεράκτιας εξόρυξης και παραγωγής πετρελαίου και φυσικού αερίου, με βάση το γεγονός ότι η εν λόγω δραστηριότητα υπερβαίνει τον τομέα των θαλάσσιων μεταφορών και ότι σε συνεργασία με τους ενδιαφερόμενους η Επιτροπή εξετάζει κατά πόσον είναι αναγκαίο να θεσπισθούν σχετικοί κανόνες στην ΕΕ.

Ο ισχύων κανονισμός για τον EMSA καθιστά πολύ δύσκολη την τεχνική συνεργασία με τις γειτονικές χώρες . Μέχρι στιγμής, μόνον η Νορβηγία και η Ισλανδία κατέστη δυνατόν να συμμετέχουν στον EMSA μέσω των διατάξεων του άρθρου 17. Άλλες τρίτες χώρες που βρέχονται και αυτές από τις ίδιες περιφερειακές θάλασσες με την ΕΕ (Βαλτική Θάλασσα, Μαύρη Θάλασσα, Μεσόγειος Θάλασσα και Αρκτικός Ωκεανός) έχουν εκφράσει το ενδιαφέρον τους για τεχνική συνεργασία με τον EMSA σε διάφορα πεδία (χρήση δορυφορικών φωτογραφιών για τον εντοπισμό πιθανών υπευθύνων ρύπανσης, ανταλλαγή δεδομένων θαλάσσιας κυκλοφορίας, εκπαιδευτικές δραστηριότητες, τεχνική εμπειρογνωμοσύνη, σκάφη αντιμετώπισης της ρύπανσης). Μέχρι τώρα οι δραστηριότητες συνεργασίας του Οργανισμού ήταν πολύ ολιγάριθμες εξαιτίας της περιοριστικής νομικής βάσης.

Η Επιτροπή κρίνει ότι η συνδρομή του EMSA στην προστασία της θάλασσας δεν πρέπει να υπερβεί τα όρια του κανονισμού 725/2004[16]. Δεν προβλέπεται επομένως να εμπλακεί ο EMSA στην εφαρμογή της οδηγίας 2005/65/EΚ σχετικά με την ενίσχυση της ασφαλείας των λιμένων[17]. Προτείνεται, ωστόσο, να αρθεί ο ισχύων περιορισμός στη συνδρομή του ΕMSA στις επιθεωρήσεις[18] της Επιτροπής με βάση τον κανονισμό 725/2004 για λόγους μεγαλύτερης αποτελεσματικότητας και ευελιξίας. Εννοείται ότι, σε μια ομάδα επιθεώρησης, ο επικεφαλής της ομάδας θα αναθέτει τα διάφορα καθήκοντα στους εμπειρογνώμονες ανάλογα με την εμπειρογνωμοσύνη τους. Δεν προβλέπονται πρόσθετοι πόροι για τον EMSA μέσω της παρούσας τροποποίησης.

2.5. Διοικητικές πτυχές

Μετά από περισσότερα από επτά χρόνια λειτουργίας, η διοικητική δομή του EMSA αποδείχθηκε ικανοποιητική. Είναι εύλογο να διατηρηθεί η θεσμική σύσταση του EMSA ως «ρυθμιστικού», όπως αποκαλείται, οργανισμού της Ένωσης, με μεγάλο βαθμό αυτονομίας. Σε μερικά πεδία, όμως, η πείρα έδειξε ότι χρειάζονται βελτιώσεις και διευκρινίσεις.

Αυτό αφορά ιδίως την οργάνωση των επιθεωρήσεων από τον Οργανισμό εξ ονόματος της Επιτροπής. Εν προκειμένω, πρέπει να διευκρινισθούν οι ρόλοι του Οργανισμού, της Επιτροπής, του διοικητικού συμβουλίου και των κρατών μελών: οι αντιπρόσωποι των κρατών μελών στο διοικητικό συμβούλιο βρίσκονται ενδεχομένως αντιμέτωποι με σύγκρουση συμφερόντων: από τη μια πλευρά, αποφασίζουν τις δραστηριότητες και τους πόρους του EMSA, ιδίως για την πολιτική των ελέγχων[19], ενώ, από την άλλη πλευρά, εκπροσωπούν τις εθνικές διοικητικές αρχές, οι οποίες επιθεωρούνται από τον EMSA εξ ονόματος της Επιτροπής για να ελέγχεται η συμμόρφωσή των εθνικών κανονισμών και πρακτικών προς το ισχύον δίκαιο της ΕΕ. Αυτή η ενδεχόμενη σύγκρουση συμφερόντων προκάλεσε συζητήσεις στις συνεδριάσεις του διοικητικού συμβουλίου, ιδίως κατά την έγκριση της «πολιτικής ελέγχων» του EMSA.

Παρόλο που μέχρι τώρα, ευτυχώς, έχουν αποφευχθεί μείζονα προβλήματα, ο προβληματικός χαρακτήρας των υφιστάμενων διατάξεων απαιτεί διορθωτικά μέτρα για τη διευκρίνιση των ρόλων των διαφόρων παραγόντων. Για να έχουν τη δυνατότητα τα κράτη μέλη, η Επιτροπή και ο ίδιος ο Οργανισμός να παράγουν αποτέλεσμα και να αναλαμβάνουν τις ευθύνες τους, η Επιτροπή προτείνει να εγκριθούν από την Επιτροπή με τη διαδικασία της επιτροπολογίας, όπως στην περίπτωση του EASA, οι επιχειρησιακές μέθοδοι εργασίας του Οργανισμού. Το διοικητικό συμβούλιο θα εξακολουθήσει να έχει τον ίδιο ρόλο, μεταξύ άλλων αποφασίζοντας σχετικά με το πρόγραμμα εργασίας και τον προϋπολογισμό του Οργανισμού.

- Άλλα διοικητικά θέματα αφορούν τη διαχείριση του Οργανισμού. Όπως συνέστησε το διοικητικό συμβούλιο του EMSA, η εξωτερική αξιολόγηση του Οργανισμού πρέπει να επαναλαμβάνεται σε τακτά χρονικά διαστήματα, οπότε χρειάζεται τροποποίηση του άρθρου 22. Μια δεύτερη σύσταση αφορά την κατάστρωση πολυετούς στρατηγικής για τον EMSA, η οποία θα επιτρέπει καλύτερη στρατηγική θεώρηση, ενώ ο τρέχων προγραμματισμός θα εξαρτάται κυρίως από τον ετήσιο κύκλο του προϋπολογισμού (βλ. αλλαγές στα άρθρα 10 και 15). Επίσης, λόγω του αυξανόμενου μεγέθους του EMSA, η λειτουργία του τμηματάρχη πρέπει να κατοχυρωθεί στον κανονισμό.

- Όσον αφορά τις πτυχές οριζόντιας διοίκησης που αφορούν όλους τους οργανισμούς της, τα θεσμικά όργανα της ΕΕ άρχισαν να εξετάζουν το θέμα μετά την ανακοίνωση της Επιτροπής του 2008[20]. Έτσι, η Επιτροπή αποφάσισε να μην προτείνει αλλαγές οριζόντιας φύσεως. Η Επιτροπή επιθυμεί πάντως να επιστήσει την προσοχή στην αλλαγή του ισοζυγίου των δικαιωμάτων ψήφου μεταξύ Επιτροπής και κρατών μελών στο διοικητικό συμβούλιο, το οποίο έχει αλλάξει σημαντικά μετά την τελευταία διεύρυνση. Ενώ το 2002 στις πρώτες συνεδριάσεις του διοικητικού συμβουλίου του EMSA, η Επιτροπή αντιπροσώπευε περίπου το 21% των ψήφων (4 αντιπρόσωποι επί συνόλου 19 αντιπροσώπων με δικαίωμα ψήφου), το ποσοστό αυτό μειώθηκε σε περίπου 13% λόγω της διεύρυνσης σε 27 κράτη μέλη και πρόκειται να αλλάξει και πάλι με τις επόμενες διευρύνσεις. Τα διοικητικά συμβούλια λαμβάνουν αποφάσεις με πλειοψηφία δύο τρίτων των μελών με δικαίωμα ψήφου (βλ. άρθρο 14), ενώ ο διορισμός των εκτελεστικών διευθυντών απαιτεί πλειοψηφία τεσσάρων πέμπτων (βλ. άρθρο 16). Η Επιτροπή κρίνει ότι οι αρχικές προθέσεις του Ευρωπαίου νομοθέτη σχετικά με το θεσμικό ισοζύγιο στο διοικητικό συμβούλιο του EMSA πρέπει να καθορισθούν μεσοπρόθεσμα χωρίς να αυξηθούν άλλο τα μέλη του διοικητικού συμβουλίου (σήμερα 31 μέλη με δικαίωμα ψήφου και 6 μέλη χωρίς δικαίωμα ψήφου[21]).

2.6. Εκτίμηση επιπτώσεων

Η έκθεση εκτίμησης των επιπτώσεων και η σύνοψή της επισυνάπτονται στην πρόταση. Το συμβούλιο που εξέτασε την εκτίμηση των επιπτώσεων εξέδωσε τη γνώμη του στις 22 Ιουνίου 2008, στην οποία συμπεριέλαβε ορισμένες συστάσεις για τη βελτίωση του σχεδίου έκθεσης, οι οποίες ενσωματώθηκαν στην τελική έκδοση.

3. Νομικά Στοιχεία της πρότασης

3.1. Νομική βάση

Νομική βάση της πρότασης είναι το άρθρο 100 παράγραφος 2 της συνθήκης για τη λειτουργία της Ευρωπαϊκής Ένωσης, το οποίο χρησίμευσε ως βάση του κανονισμού 1406/2002.

3.2. Αρχές της επικουρικότητας και της αναλογικότητας

Οι αρχές της επικουρικότητας και της αναλογικότητας τηρούνται πλήρως. Η ανεξάρτητη εξωτερική αξιολόγηση (βλ. ανωτέρω σημείο 2.1.) επιβεβαίωσε την ανάγκη παρέμβασης της ΕΕ ώστε να βοηθούνται τα κράτη μέλη και η Επιτροπή στην επίτευξη του απαιτούμενου επιπέδου ασφάλειας και προστασίας στη θάλασσα και προστασίας του θαλασσίου περιβάλλοντος στην ΕΕ. Επίσης, αναγνωρίσθηκε η αποτελεσματικότητα των δραστηριοτήτων του Οργανισμού. Τα προτεινόμενα μέτρα είναι αναλογικά διότι τροποποιούνται μόνον τα μέρη του υπάρχοντος κανονισμού, στα οποία ήταν απαραίτητες διευκρινίσεις ή τροποποιήσεις.

3.3. Επιλογή νομικού μέσου

Ο κανονισμός είναι η πιο κατάλληλη νομική πράξη για την τροποποίηση ισχύοντος κανονισμού.

4. Δημοσιονομικές Επιπτώσεις

Η πρόταση έχει μικρή δημοσιονομική επίπτωση, διότι ο Οργανισμός αναλαμβάνει περιορισμένα νέα ή εκτεταμένα καθήκοντα, για τα οποία ο EMSA χρειάζεται 18 θέσεις εργασίας για να εξασφαλίσει αποδοτική και αποτελεσματική λειτουργία. Ωστόσο, με βάση την ισχύουσα κατάσταση του προϋπολογισμού, η Επιτροπή συμφώνησε με τον Οργανισμό να καταβληθεί σημαντική προσπάθεια αναδιάταξης, συνεπεία της οποίας 6 από αυτές τις θέσεις θα προσφέρει ο ίδιος ο EMSA με εσωτερική του αναδιάταξη. Αυτό σημαίνει ότι η αρχή του προϋπολογισμού θα χρειασθεί να αποφασίσει συνολικά κατά τις επικείμενες ετήσιες δημοσιονομικές διαδικασίες μόνον 12 επιπλέον θέσεις εργασίας στο οργανόγραμμα του Οργανισμού για την περίοδο 2012-2014 (5 θέσεις το 2012, 4 θέσεις το 2013 και 3 θέσεις το 2014). Αυτό ανταποκρίνεται πλήρως στο πολυετές σχέδιο πολιτικής σε θέματα προσωπικού του Οργανισμού για τα έτη 2011-2013 που ενέκρινε το διοικητικό συμβούλιο του EMSA τον Μάρτιο του 2010 και διαβίβασε στην αρχή του προϋπολογισμού στο πλαίσιο της τεκμηρίωσης της διαδικασίας προϋπολογισμού του 2011. Οι επιπτώσεις της πρότασης επί του προϋπολογισμού περιορίζονται επομένως σε περίπου 3,9 εκατ. ευρώ για την περίοδο 2012-2015 (για περισσότερες λεπτομέρειες βλ. δημοσιονομικό δελτίο και εκτίμηση των επιπτώσεων που επισυνάπτονται).

Η Επιτροπή έχει την άποψη ότι, μετά τη σημαντική αύξηση των ανθρωπίνων πόρων του EMSA τα έτη από το 2005 έως το 2008 (ο EMSA έλαβε συνολικά 126 πρόσθετες θέσεις εργασίας σε αυτά τα 4 έτη), ο Οργανισμός βρίσκεται πλέον σε φάση παγίωσης, όπως αποδείχθηκε ήδη στα οργανογράμματα των ετών από το 2009 έως το 2011, τα οποία προβλέπουν μικρές αυξήσεις παρά το γεγονός ότι οι δραστηριότητες και τα καθήκοντα του EMSA αναπτύσσονται γρήγορα. Πριν προτείνει περαιτέρω επέκταση των καθηκόντων για τα οποία θα χρειασθούν νέοι πόροι, η Επιτροπή με τη συνδρομή του Οργανισμού θα συνεχίσει να παρακολουθεί τις δραστηριότητες και τους πόρους του EMSA, ώστε να εξασφαλισθεί επίσης στο μέλλον ότι αξιοποιούνται όλες οι δυνατότητες αναδιάταξης εντός του Οργανισμού.

5. Περιεχόμενο της πρότασης

Η πρόταση περιέχει 2 άρθρα. Το πρώτο διευκρινίζει τις προτεινόμενες τροποποιήσεις στον κανονισμό 1406/2002, το δε δεύτερο αφορά την έναρξη ισχύος του κανονισμού. Στον κάτωθι πίνακα παρουσιάζονται οι αλλαγές του κανονισμού 1406/2002, ενώ δίδονται λεπτομέρειες στα τμήματα που ακολουθούν:

Άρθρο | Αντικείμενο | Αλλαγές |

1 | Στόχοι | Νέα έκδοση |

2 | Καθήκοντα | Νέα έκδοση |

3 | Επιθεωρήσεις | Νέα έκδοση |

4 | Διαφάνεια | Αμετάβλητο |

5 | Νομικό καθεστώς | Μικρές αλλαγές στις παραγράφους 3 και 4 |

6 | Προσωπικό | Αμετάβλητο |

7 | Προνόμια | Αμετάβλητο |

8 | Ευθύνη | Αμετάβλητο |

9 | Γλώσσες | Αμετάβλητο |

10 | Διοικητικό συμβούλιο | Μικρές αλλαγές στην παράγραφο 2: τροποποίηση του στοιχείου γ), προσθήκη των στοιχείων γα) και γβ), διαγραφή του στοιχείου ζ), αλλαγές στο στοιχείο θ) και απλούστευση του στοιχείου ιβ) |

11 | Σύνθεση | Αμετάβλητο |

12 | Πρόεδρος | Αμετάβλητο |

13 | Συνεδριάσεις | Αμετάβλητο |

14 | Ψηφοφορία | Αμετάβλητο |

15 | Εκτελεστικός διευθυντής | Αλλαγές στην παράγραφο 2 (τροποποίηση του στοιχείου α), προσθήκη των στοιχείων αα) και αβ), τροποποιήσεις των στοιχείων β) και δ), διαγραφή του στοιχείου ζ) και διαγραφή της παραγράφου 3. |

16 | Διορισμός | Νέα έκδοση |

17 | Τρίτη χώρα | Αμετάβλητο |

18 | Προϋπολογισμός | Μικρή αλλαγή στην παράγραφο 1 |

19 | Έλεγχος | Αμετάβλητο |

20 | Απάτη | Αμετάβλητο |

21 | Δημοσιονομικές διατάξεις | Αμετάβλητο |

22 | Αξιολόγηση | Μικρή αλλαγή στην παράγραφο 1 |

23 | Έναρξη | Νέα έκδοση |

24 | Έναρξη ισχύος | Αμετάβλητο |

5.1.1. Αλλαγές στο άρθρο 1 (Αντικείμενο)

Όπως προαναφέρθηκε, το αντικείμενο του κανονισμού παραμένει αμετάβλητο. Συνεπώς, η Επιτροπή προτείνει μόνον κάποιες μικρές τροποποιήσεις στο άρθρο 1.

5.1.2. Αλλαγές στο άρθρο 2 (Καθήκοντα)

Καθώς το άρθρο είναι δυσνόητο με την παρούσα διατύπωσή του, η Επιτροπή προτείνει νέα έκδοση, στην οποία θα διατηρείται η προηγούμενη δομή. Σκοπός είναι να καταστούν σαφέστερα τα καθήκοντα του EMSA με πιο εύχρηστη μορφή. Το προτεινόμενο άρθρο αποτελείται από 5 παραγράφους. Στην εισαγωγική παράγραφο καθορίζονται τα πεδία δραστηριότητας του Οργανισμού με βάση τη διευκρίνιση στο άρθρο 1. Η τελική ευθύνη της Επιτροπής σχετικά με την εφαρμογή του κεκτημένου της ΕΕ υπενθυμίζεται στην αιτιολογική σκέψη 4. Στις παραγράφους 2 έως 5 καθορίζονται τα διάφορα καθήκοντα του EMSA έναντι ποικίλων μερών.

5.1.3. Αλλαγές στο άρθρο 3 (Επιθεωρήσεις)

Για να αντανακλάται ορθά ο θεσμικός ρόλος του EMSA στην εφαρμογή της νομοθεσίας της ΕΕ, η Επιτροπή προτείνει νέα διατύπωση του άρθρου 3. Η αναφορά της πολιτικής που καθορίζεται από το διοικητικό συμβούλιο απαλείφθηκε. Όντως, η λήψη απόφασης με βάση την «πολιτική των ελέγχων», η οποία αφορά τη διοικητική αρχή υποδοχής, δημιουργεί σύγκρουση συμφερόντων στους αντιπροσώπους των κρατών μελών. Αντίθετα, η Επιτροπή προτείνει να ακολουθηθεί το παράδειγμα της Ευρωπαϊκής Αρχής Ασφάλειας της Αεροπορίας για τον καθορισμό των επιχειρησιακών μεθόδων εργασίας του οργανισμού στο συγκεκριμένο πεδίο[22]. Έτσι εξασφαλίζεται η εμπλοκή όλων των ενδιαφερομένων μερών (ο Οργανισμός, τα κράτη μέλη, η Επιτροπή) και ταυτόχρονα διατηρούνται οι θεσμικοί ρόλοι και οι αρμοδιότητες.

5.1.4. Αλλαγές στο άρθρο 5 (Νομικό καθεστώς, διοικητικές ρυθμίσεις, περιφερειακά κέντρα)

Με την προτεινόμενη αλλαγή στην παράγραφο 3, η Επιτροπή επιδιώκει να αντιπαρέλθει τον ισχύοντα περιορισμό για τα περιφερειακά κέντρα, τα οποία πρέπει να εστιάζουν αποκλειστικά σε θέματα παρακολούθησης της κυκλοφορίας των πλοίων βάσει της οδηγίας 2002/59. Η προτεινόμενη αλλαγή δεν συνεπάγεται ότι η Επιτροπή θα υποβάλει στο διοικητικό συμβούλιο του EMSA αίτημα ίδρυσης περιφερειακού κέντρου. Πρέπει προηγουμένως να αποδειχθεί με σαφήνεια η σκοπιμότητα ενός τέτοιου κέντρου.

Η προτεινόμενη αλλαγή στην παράγραφο 4 αντικατοπτρίζει τη συνεχώς αυξανόμενη εμπλοκή του EMSA σε θέματα θαλάσσιων μεταφορών σε περιφερειακό και διεθνές επίπεδο – όπως μέσω του LRIT και της ανάπτυξης της θαλάσσιας επιτήρησης στην ΕΕ. Αυτό συνεπάγεται για τον Οργανισμό διοικητική συνεργασία με άλλους φορείς. Ο Εκτελεστικός Διευθυντής εκπροσωπεί τον Οργανισμό και μπορεί να δεσμεύεται εξ ονόματος του Οργανισμού μέσω διοικητικών συμφωνιών, οι οποίες δεν είναι διεθνείς συνθήκες. Για λόγους διαφάνειας, απαιτείται κατάλληλη πληροφόρηση του διοικητικού συμβουλίου.

5.1.5. Αλλαγές στο άρθρο 10 (Διοικητικό Συμβούλιο)

Η Επιτροπή προτείνει τις κάτωθι τροποποιήσεις στην παράγραφο 2 του άρθρου 10:

- στο στοιχείο γ), χρειάζεται προσαρμογή η παραπομπή στο άρθρο 2·

- τα νέα στοιχεία γα) και γβ) αφορούν την έγκριση από το διοικητικό συμβούλιο του EMSA της πολυετούς στρατηγικής και του πολυετούς σχεδίου πολιτικής σε θέματα προσωπικού·

- συνεπεία της αλλαγής στο άρθρο 3, το στοιχείο ζ) πρέπει να απαλειφθεί·

- στο στοιχείο θ), πρέπει να αναφερθούν οι νέες θέσεις τμηματαρχών·

- στο στοιχείο ιβ), η απλούστευση του άρθρου 15 παράγραφος 2 στοιχείο ζ) κατωτέρω σχετικά με την ανεξάρτητη έκθεση για τα μέτρα κατά της ρύπανσης συνεπάγεται περαιτέρω απλούστευση.

5.1.6. Αλλαγές στο άρθρο 15 (Εκτελεστικός Διευθυντής)

Η Επιτροπή προτείνει ορισμένες αλλαγές στο άρθρο 15 παράγραφος 2 σχετικά με τον Εκτελεστικό Διευθυντή. Πολλές από αυτές συνεπάγονται αλλαγές συντακτικού χαρακτήρα σε άλλα άρθρα. Τέλος, καθίσταται δυνατή η διαγραφή της παραγράφου 3 διότι το περιεχόμενό της μεταφέρθηκε στο άρθρο 16.

5.1.7. Αλλαγές στο άρθρο 16 (Διορισμός Εκτελεστικού Διευθυντή και Τμηματαρχών)

Λόγω του αυξανόμενου μεγέθους του Οργανισμού (242 απασχολούμενοι το 2010), ο Εκτελεστικός Διευθυντής χρειάζεται στήριξη σε διοικητικό επίπεδο. Ο οργανωτικός χάρτης του EMSA προβλέπει από τον Ιούνιο του 2008 τρείς τμηματάρχες σε ενδιάμεσο διοικητικό επίπεδο, το οποίο ανταποκρίνεται στην κατάσταση άλλων υπηρεσιών της ΕΕ συγκρίσιμου μεγέθους. Η νέα διατύπωση δεν συνεπάγεται επομένως νέες θέσεις εργασίας στο οργανόγραμμα του EMSA. Ο τίτλος του άρθρου αυτού μεταβάλλεται και καθιερώνεται διορισμός των Τμηματαρχών από τον Εκτελεστικό Διευθυντή με βάση την ευνοϊκή γνώμη του διοικητικού συμβουλίου.

5.1.8. Αλλαγές στο άρθρο 18 (Προϋπολογισμός)

Εξαιτίας του παγκόσμιου χαρακτήρα του δικτύου LRIT, ο EMSA θα ανταλλάσσει θαλάσσια δεδομένα με άλλα κέντρα δεδομένων, τα οποία περιλαμβάνουν λεπτομερές σύστημα τιμολόγησης. Μολονότι ο ισχύων κανονισμός προβλέπει ήδη επιβαρύνσεις για διάφορες υπηρεσίες ως πηγή εσόδων του Οργανισμού (βλ. άρθρο 18 παράγραφος 1 στοιχείο γ)), πρέπει να προστεθεί ο όρος «τέλη». Αντίθετα με άλλους οργανισμούς της ΕΕ, δεν αναμένεται ούτε επιθυμείται αξιοσημείωτη χρηματοδότηση των εσόδων του EMSA με την επιβολή επιβαρύνσεων. Η εισφορά της ΕΕ θα παραμείνει η κύρια πηγή χρηματοδότησης του EMSA.

5.1.9. Αλλαγές στο άρθρο 22 (Αξιολόγηση)

Όπως συνέστησε το διοικητικό συμβούλιο του EMSA, οι διατάξεις για την εξωτερική αξιολόγηση του Οργανισμού δεν πρέπει να αναφέρουν μία και μόνον τέτοια αξιολόγηση αλλά την επανάληψή της σε τακτά χρονικά διαστήματα.

5.1.10. Αλλαγές στο άρθρο 23

Οι διατάξεις του εν λόγω άρθρου που αφορούν την έναρξη των δραστηριοτήτων του EMSA είναι παρωχημένες και μπορούν να απαλειφθούν. Το άρθρο μπορεί επομένως να καταστεί άρθρο της τυποποιημένης διαδικασίας επιτροπολογίας. Στο πεδίο της ασφάλειας στη θάλασσα, με τον κανονισμό (EΚ) αριθ. 2099/2002 συστάθηκε το 2002 μια και μόνη επιτροπή ασφάλειας στη ναυτιλία και πρόληψης της ρύπανσης από τα πλοία (COSS), η οποία επικουρεί την Επιτροπή και στον παρόντα κανονισμό. Υπενθυμίζεται ότι οι επιχειρησιακές μέθοδοι εργασίας του Οργανισμού στο πεδίο των επιθεωρήσεων (άρθρο 3) υπόκεινται στις διαδικασίες επιτροπολογίας.

2010/0303 (COD)

Πρόταση

ΚΑΝΟΝΙΣΜΟΣ (EΕ) […/….] ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

που τροποποιεί τον κανονισμό (ΕΚ) αριθ. 1406/2002 σχετικά με τη σύσταση Ευρωπαϊκού Οργανισμού για την Ασφάλεια στη Θάλασσα

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΙΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΙΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2,

Έχοντας υπόψη την πρόταση της Ευρωπαϊκής Επιτροπής,

Κατόπιν διαβίβασης της πρότασης στα εθνικά κοινοβούλια,

Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[23],

Έχοντας υπόψη τη γνώμη της Επιτροπής των Περιφερειών[24],

Αποφασίζοντας σύμφωνα με τη συνήθη νομοθετική διαδικασία[25],

Εκτιμώντας τα ακόλουθα:

1. Με τον κανονισμό (ΕΚ) αριθ. 1406/2002 του Ευρωπαϊκού Κοινοβουλίου και του Συμβουλίου, της 27ης Ιουνίου 2002[26], ιδρύθηκε ο Ευρωπαϊκός Οργανισμός για την Ασφάλεια στη Θάλασσα (εφεξής «ο Οργανισμός») με σκοπό να εξασφαλισθεί υψηλό, ομοιόμορφο και αποτελεσματικό επίπεδο ασφάλειας στη θάλασσα και πρόληψη της ρύπανσης από πλοία.

2. Σύμφωνα με το άρθρο 22 του κανονισμού (EΚ) αριθ. 1406/2002, το διοικητικό συμβούλιο του Οργανισμού ανέθεσε το 2007 ανεξάρτητη εξωτερική αξιολόγηση της εφαρμογής του κανονισμού. Με βάση την εν λόγω αξιολόγηση, τον Ιούνιο του 2008 εξέδωσε συστάσεις για αλλαγές στον κανονισμό (EΚ) αριθ. 1406/2002, τον Οργανισμό και τις πρακτικές εργασίας του.

3. Με βάση τα πορίσματα της εξωτερικής αξιολόγησης, τις συστάσεις του διοικητικού συμβουλίου και την πολυετή στρατηγική, πρέπει να διευκρινισθούν και να επικαιροποιηθούν ορισμένες διατάξεις του κανονισμού (EΚ) αριθ. 1406/2002. Επιπλέον, ο Οργανισμός πρέπει να αναλάβει ορισμένα πρόσθετα καθήκοντα που θα ανταποκρίνονται στην εξέλιξη της πολιτικής για την ασφάλεια στη θάλασσα στην ΕΕ και σε διεθνές επίπεδο. Χρειάζονται αξιόλογες προσπάθειες παρακολούθησης και αναδιάταξης για να εξασφαλισθεί οικονομική και δημοσιονομική απόδοση. Κατά τον τρόπο αυτό θα καλυφθούν κατά το ένα τρίτο οι ανάγκες πρόσθετου προσωπικού για νέα καθήκοντα με εσωτερική αναδιάταξη του Οργανισμού.

4. Ορισμένες διατάξεις που αφορούν ειδικά τη διοίκηση του Οργανισμού πρέπει να διευκρινισθούν. Λαμβανομένης υπόψη της ειδικής αρμοδιότητας της Επιτροπής στην εφαρμογή των πολιτικών της ΕΕ που απορρέουν από τη Συνθήκη, η Επιτροπή θα παρέχει κατευθύνσεις πολιτικής στον Οργανισμό για την άσκηση των καθηκόντων του σεβόμενη ταυτόχρονα πλήρως το νομικό καθεστώς του και την ανεξαρτησία του Εκτελεστικού Διευθυντή του, όπως ορίζει ο κανονισμός (EΚ) αριθ. 1406/2002.

5. Ο Οργανισμός πρέπει να ενεργεί προς το συμφέρον της Ένωσης. Εν προκειμένω συμπεριλαμβάνεται το ενδεχόμενο να δραστηριοποιείται ο Οργανισμός εκτός της επικράτειας της ΕΕ σε πεδία της αρμοδιότητάς του.

6. Ο Οργανισμός πρέπει να προωθήσει τη συνδρομή του στην Επιτροπή σε ερευνητικές δραστηριότητες που σχετίζονται με το πεδίο των αρμοδιοτήτων του. Ωστόσο, πρέπει να αποφευχθεί η επανάληψη του έργου που επιτελείται στο πλαίσιο του υπάρχοντος πλαισίου έρευνας της ΕΕ. Συγκεκριμένα, ο Οργανισμός δεν πρέπει να αναλάβει τη διαχείριση ερευνητικών έργων.

7. Μετά τη λήξη του πλαισίου της ΕΕ για τη συνεργασία στον τομέα της ακούσιας ή εκούσιας θαλάσσιας ρύπανσης που διαμορφώθηκε με την απόφαση 2850/2000/EΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2000[27], ο Οργανισμός πρέπει να συνεχίσει ορισμένες δραστηριότητες που είχαν αναληφθεί προηγουμένως με βάση το λήξαν πλαίσιο, αξιοποιώντας ιδίως την εμπειρογνωμοσύνη της συμβουλευτικής τεχνικής επιτροπής για την ετοιμότητα σε περίπτωση θαλάσσιας ρύπανσης και την αντιμετώπισή της.

8. Πρόσφατα γεγονότα κατέδειξαν τους κινδύνους που ενέχουν οι δραστηριότητες υπεράκτιας εξόρυξης και παραγωγής πετρελαίου και φυσικού αερίου για τις θαλάσσιες μεταφορές και το θαλάσσιο περιβάλλον. Η αξιοποίηση των ικανοτήτων αντιμετώπισης του Οργανισμού πρέπει οπωσδήποτε να διευρυνθούν ώστε να καλυφθεί η αντιμετώπιση της ρύπανσης από τέτοιες δραστηριότητες. Επιπλέον, ο Οργανισμός πρέπει να επικουρεί την Επιτροπή στην ανάλυση της ασφάλειας των κινητών εγκαταστάσεων υπεράκτιας εξόρυξης και παραγωγής πετρελαίου και φυσικού αερίου για να προσδιορισθούν τυχόν αδύνατα σημεία, βασιζόμενος στη συμβολή του στην εμπειρογνωμοσύνη που απέκτησε στο πεδίο της ασφάλειας και της προστασίας στη θάλασσα, της πρόληψης της ρύπανσης από πλοία και της αντιμετώπισης της θαλάσσιας ρύπανσης.

9. Η Ένωση έχει καταστρώσει εκτεταμένη στρατηγική για τις θαλάσσιες μεταφορές μέχρι το 2018, στην οποία περιλαμβάνεται η ιδέα της ηλεκτρονικής ναυτιλίας. Επίσης, επεξεργάζεται τη δημιουργία δικτύου θαλάσσιας επιτήρησης στην ΕΕ. Ο Οργανισμός διαθέτει συστήματα και εφαρμογές για τη θάλασσα που ενδιαφέρουν για την υλοποίηση των πολιτικών αυτών. Συνεπώς, ο Οργανισμός πρέπει να θέσει στη διάθεση των ενδιαφερόμενων εταίρων αυτά τα συστήματα και δεδομένα.

10. Ο Οργανισμός έχει καθιερωθεί ως ο επίσημος πάροχος δεδομένων της θαλάσσιας κυκλοφορίας σε επίπεδο ΕΕ, τα οποία ενδιαφέρουν άλλες δραστηριότητες της ΕΕ και σχετίζονται με αυτές. Μέσω των δραστηριοτήτων του, και ιδίως στον έλεγχο του κράτους του λιμένα, η παρακολούθηση της θαλάσσιας κυκλοφορίας και της πορείας των πλοίων, καθώς και η συνδρομή στον εντοπισμό πλοίων που ενδεχομένως ρυπαίνουν, ο Οργανισμός πρέπει να συμβάλει στην ενίσχυση της συνέργειας σε επίπεδο ΕΕ όσον αφορά ορισμένες δραστηριότητες ακτοφυλακής. Επίσης, με την παρακολούθηση και τη συλλογή δεδομένων από τον Οργανισμό θα συγκεντρωθούν βασικές πληροφορίες για πιθανές απειλές για τις θαλάσσιες μεταφορές και το θαλάσσιο περιβάλλον από την υπεράκτια εξόρυξη και παραγωγή πετρελαίου και φυσικού αερίου.

11. Τα συστήματα, οι εφαρμογές, η εμπειρογνωμοσύνη και τα δεδομένα που διαθέτει ο Οργανισμός μπορούν επίσης να βοηθήσουν στην επίτευξη του στόχου για καλή περιβαλλοντική κατάσταση των θαλάσσιων υδάτων σύμφωνα με την οδηγία 2008/56/EΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008[28], ειδικά με στοιχεία σχετιζόμενα με τη ναυτιλία όπως το θαλασσέρμα, η θαλάσσια ρύπανση από απορρίψεις και ο υποβρύχιος θόρυβος.

12. Ο Οργανισμός διενεργεί επιθεωρήσεις ώστε να επικουρεί την Επιτροπή στην αξιολόγηση της αποτελεσματικής εφαρμογής της νομοθεσίας της ΕΕ. Πρέπει να καθορισθούν με σαφήνεια οι ρόλοι του Οργανισμού, της Επιτροπής, των κρατών μελών και του διοικητικού συμβουλίου.

13. Η Επιτροπή και ο Οργανισμός πρέπει να συνεργάζονται στενά για την προετοιμασία των επιχειρησιακών μεθόδων εργασίας του Οργανισμού στο πεδίο των επιθεωρήσεων. Όσο τα μέτρα για τις μεθόδους εργασίας δεν έχουν αρχίσει να ισχύουν, ο Οργανισμός ακολουθεί την υπάρχουσα πρακτική για τη διεξαγωγή των επιθεωρήσεων.

14. Οι απαιτήσεις όσον αφορά τις επιχειρησιακές μεθόδους εργασίας του Οργανισμού για τη διεξαγωγή των επιθεωρήσεων πρέπει να θεσπισθούν σύμφωνα με την απόφαση 1999/468/EΚ του Συμβουλίου, της 28ης Ιουνίου 1989, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[29].

15. Ως εκ τούτου, ο κανονισμός (ΕΚ) αριθ. 1406/2002 πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τροποποιήσεις στον κανονισμό (ΕΚ) αριθ. 1406/2002

Ο κανονισμός (EΚ) αριθ. 1406/2002 τροποποιείται ως εξής:

1) Τα άρθρα 1 έως 3 αντικαθίστανται από το ακόλουθα:

«Άρθρο 1

Στόχοι

1. Με τον παρόντα κανονισμό συστήνεται Ευρωπαϊκός Οργανισμός για την Ασφάλεια στη Θάλασσα (εφεξής «ο Οργανισμός»). Ο Οργανισμός ενεργεί προς το συμφέρον της Ένωσης.

2. Ο Οργανισμός παρέχει στα κράτη μέλη και την Επιτροπή την αναγκαία τεχνική και επιστημονική συνδρομή και υψηλού επιπέδου εμπειρογνωμοσύνη, ώστε να βοηθήσει στην ορθή εφαρμογή της νομοθεσίας της Ένωσης στους τομείς της ασφάλειας και της προστασίας στη θάλασσα, της πρόληψης της ρύπανσης από πλοία, του ελέγχου της εφαρμογής της νομοθεσίας και της αξιολόγησης της αποτελεσματικότητας των λαμβανόμενων μέτρων.

3. Ο Οργανισμός παρέχει στα κράτη μέλη και την Επιτροπή τεχνική και επιστημονική συνδρομή στον τομέα της ακούσιας ή εκούσιας ρύπανσης από πλοία και υποστηρίζει, κατόπιν αιτήματος, με πρόσθετα μέσα και με οικονομικά αποδοτικό τρόπο τους μηχανισμούς των κρατών μελών για την αντιμετώπιση της ρύπανσης, χωρίς να θιγεί η ευθύνη των παράκτιων κρατών να διαθέτουν κατάλληλους μηχανισμούς αντιμετώπισης της ρύπανσης και ο σεβασμός της υπάρχουσας συνεργασίας μεταξύ κρατών μελών στο συγκεκριμένο τομέα. Ο Οργανισμός υποστηρίζει τον μηχανισμό πολιτικής προστασίας της ΕΕ που έχει θεσπισθεί με την απόφαση 2007/779/EΚ, Eυρατόμ του Συμβουλίου[30].

Άρθρο 2

Καθήκοντα του Οργανισμού

1. Για να εξασφαλισθεί ότι θα επιτευχθούν με κατάλληλο τρόπο οι στόχοι του άρθρου 1, ο Οργανισμός εκτελεί τα καθήκοντα που αναφέρονται στην παράγραφο 2 του παρόντος άρθρου στα πεδία της ασφάλειας και της προστασίας στη θάλασσα, της πρόληψης της ρύπανσης από πλοία και της αντιμετώπισης της θαλάσσιας ρύπανσης.

2. Ο Οργανισμός επικουρεί την Επιτροπή:

α) στις προπαρασκευαστικές εργασίες επικαιροποίησης και εκπόνησης της σχετικής νομοθεσίας της ΕΕ, ιδίως σύμφωνα με την εκπόνηση διεθνούς νομοθεσίας στο συγκεκριμένο πεδίο·

β) στην αποτελεσματική εφαρμογή εκπόνησης της σχετικής νομοθεσίας της ΕΕ, ιδίως με τη διενέργεια επιθεωρήσεων όπως ορίζει το άρθρο 3 του παρόντος κανονισμού και με την παροχή τεχνικής συνδρομής στην Επιτροπή στην εκτέλεση των καθηκόντων επιθεώρησης που της έχουν ανατεθεί βάσει του άρθρου 9 παράγραφος 4 του κανονισμού (EΚ) αριθ. 725/2004 του Ευρωπαϊκού Κοινοβουλίου και του Συμβουλίου[31]· Μπορεί να απευθύνει συστάσεις στην Επιτροπή για κάθε δυνατή βελτίωση της σχετικής νομοθεσίας της ΕΕ·

γ) στην παροχή της αναγκαίας τεχνικής συνδρομής για τη συμμετοχή στις εργασίες των τεχνικών φορέων, όπως ο ΔΝΟ, η ΔΟΕ, το μνημόνιο συνεννόησης του Παρισιού για τον έλεγχο των πλοίων από το κράτος του λιμένα και άλλων διεθνών και περιφερειακών οργανισμών·

δ) στην ανάπτυξη και εφαρμογή πολιτικών της ΕΕ που συνδέονται με τα καθήκοντα του Οργανισμού όπως οι θαλάσσιες αρτηρίες, ο ευρωπαϊκός χώρος θαλάσσιων μεταφορών χωρίς σύνορα, η ηλεκτρονική ναυτιλία, η εσωτερική ναυσιπλοΐα, η οδηγία-πλαίσιο για τη θαλάσσια στρατηγική, η κλιματική αλλαγή, και στην ανάλυση της ασφάλειας των κινητών υπεράκτιων εγκαταστάσεων πετρελαίου και φυσικού αερίου·

ε) στην εφαρμογή των προγραμμάτων της ΕΕ που συνδέονται με τα καθήκοντα του Οργανισμού, όπως η «Παγκόσμια Παρακολούθηση του Περιβάλλοντος και της Ασφάλειας» (GMES), και των προγραμμάτων συνεργασίας με ευρωπαϊκές γειτονικές χώρες·

στ) στην ανάλυση των εκτελούμενων και των περατωθέντων ερευνητικών προγραμμάτων που σχετίζονται με τα πεδία δραστηριότητας του Οργανισμού· εν προκειμένω, συμπεριλαμβάνονται ο προσδιορισμός τυχόν ρυθμιστικών μέτρων παρακολούθησης που προκύπτουν από ειδικά ερευνητικά έργα και ο προσδιορισμός καίριων θεμάτων και προτεραιοτήτων για περαιτέρω έρευνα σε επίπεδο ΕΕ·

ζ) στην εκτέλεση κάθε καθήκοντος που της ανατίθεται με βάση την κείμενη και τη μελλοντική νομοθεσία της ΕΕ στο συγκεκριμένο πεδίο.

3. Ο Οργανισμός συνεργάζεται με τα κράτη μέλη:

α) στην οργάνωση, όταν υπάρχει ανάγκη, σχετικών εκπαιδευτικών δραστηριοτήτων σε τομείς που εμπίπτουν στην αρμοδιότητα του κράτους του λιμένα, του κράτους της σημαίας και του παράκτιου κράτους·

β) στην εξεύρεση τεχνικών λύσεων, συμπεριλαμβανομένης της παροχής σχετικών υπηρεσιών, και στην παροχή τεχνικής συνδρομής σχετικής με την εφαρμογή της νομοθεσίας της ΕΕ·

γ) στην υποστήριξη, με πρόσθετα μέτρα και με τρόπο οικονομικώς αποδοτικό, μέσω του κοινοτικού μηχανισμού πολιτικής προστασίας της ΕΕ που καθιερώθηκε με την απόφαση 2007/779/EΚ, Ευρατόμ, των δράσεών τους για την αντιμετώπιση περιπτώσεων ακούσιας ή εκούσιας θαλάσσιας ρύπανσης από πλοία, εφόσον υποβληθεί σχετικό αίτημα· στο πλαίσιο αυτό, ο Οργανισμός παρέχει συνδρομή στα πληγέντα κράτη μέλη στα οποία διενεργούνται οι επιχειρήσεις απορρύπανσης·

4. Ο Οργανισμός επικουρεί τα κράτη μέλη και την Επιτροπή στα ακόλουθα:

α) στο πεδίο της παρακολούθησης της κυκλοφορίας, ο Οργανισμός προωθεί ιδίως τη συνεργασία μεταξύ παράκτιων κρατών στις αντίστοιχες περιοχές ναυτιλίας που καλύπτονται από την οδηγία 2002/59/EΚ του Ευρωπαϊκού Κοινοβουλίου και του Συμβουλίου[32], αναπτύσσει και λειτουργεί κάθε σύστημα πληροφοριών αναγκαίο για την επίτευξη των στόχων της εν λόγω οδηγίας. Επιπλέον, συμβάλλει στην ανάπτυξη κοινού περιβάλλοντος ανταλλαγής πληροφοριών στον τομέα της ναυτιλίας στην ΕΕ·

β) όσον αφορά τη διερεύνηση θαλάσσιων ατυχημάτων σύμφωνα με την οδηγία 2009/18/EΚ του Ευρωπαϊκού Κοινοβουλίου και του Συμβουλίου[33]· ο Οργανισμός υποστηρίζει τα κράτη μέλη στη διεξαγωγή έρευνας σοβαρών θαλάσσιων ατυχημάτων και πραγματοποιεί ανάλυση των εκθέσεων διερεύνησης των ατυχημάτων με σκοπό να προσδιορισθεί η προστιθέμενη αξία σε επίπεδο ΕΕ για τα σχετικά διδάγματα·

γ) στην παροχή αντικειμενικών, αξιόπιστων και συγκρίσιμων στατιστικών, πληροφοριών και δεδομένων, ο Οργανισμός καθιστά δυνατή για την Επιτροπή και τα κράτη μέλη τη λήψη των αναγκαίων μέτρων για τη βελτίωση των δράσεών τους και την αξιολόγηση της αποτελεσματικότητας των μέτρων που έχουν ληφθεί. Στα καθήκοντα αυτά συμπεριλαμβάνονται η συλλογή, η καταγραφή και η αξιολόγηση τεχνικών δεδομένων, η συστηματική αξιοποίηση των διατιθέμενων βάσεων δεδομένων, καθώς και ο αμφίδρομος εμπλουτισμός τους, και, κατά περίπτωση, η δημιουργία νέων βάσεων δεδομένων. Με βάση τα συλλεγόμενα δεδομένα, ο Οργανισμός επικουρεί την Επιτροπή στη δημοσίευση πληροφοριών για τα πλοία σύμφωνα με την οδηγία 2009/16/EΚ του Ευρωπαϊκού Κοινοβουλίου και του Συμβουλίου[34]. Ο Οργανισμός επικουρεί επίσης την Επιτροπή και τα κράτη μέλη στις δραστηριότητες που αναλαμβάνουν για τη βελτίωση της ταυτοποίησης και δίωξης των πλοίων που ευθύνονται για παράνομες απορρίψεις, στο πλαίσιο της οδηγίας 2005/35/EΚ του Ευρωπαϊκού Κοινοβουλίου και του Συμβουλίου[35].

5. Ο Οργανισμός, κατόπιν υποβολής αιτήματος από την Επιτροπή, παρέχει τεχνική συνδρομή στην εφαρμογή της σχετικής νομοθεσίας της ΕΕ στις υποψήφιες για προσχώρηση χώρες, σε όλες τις εταίρους ευρωπαϊκές γειτονικές χώρες και σε χώρες που συμμετέχουν στο μνημόνιο συνεννόησης του Παρισιού για τον έλεγχο των πλοίων από το κράτος του λιμένα.

Ο Οργανισμός, κατόπιν υποβολής αιτήματος από την Επιτροπή, παρέχει επίσης τεχνική συνδρομή σε περίπτωση ακούσιας ή εκούσιας θαλάσσιας ρύπανσης από πλοία στα κράτη αυτά, μέσω του μηχανισμού πολιτικής προστασίας της ΕΕ που καθιερώθηκε με την απόφαση 2007/779/EΚ, Ευρατόμ ανάλογα με τις προϋποθέσεις που εφαρμόζονται στα κράτη μέλη, όπως ορίζει η παράγραφος 3 στοιχείο γ) του παρόντος άρθρου.

Τα καθήκοντα αυτά εκτελούνται σε συντονισμό με τα υφιστάμενα προγράμματα περιφερειακής συνεργασίας και περιλαμβάνουν, κατά περίπτωση, την οργάνωση κατάλληλων εκπαιδευτικών δραστηριοτήτων.

Άρθρο 3

Επιθεωρήσεις

1. Για να εκτελεί τα καθήκοντα που του ανατίθενται και για να επικουρεί την Επιτροπή στην εκπλήρωση των καθηκόντων της με βάση τη Συνθήκη ιδίως στην αξιολόγηση της αποτελεσματικής εφαρμογής του δικαίου της Ένωσης, ο Οργανισμός διενεργεί επιθεωρήσεις στα κράτη μέλη.

Οι εθνικές αρχές των κρατών μελών διευκολύνουν το έργο του προσωπικού του Οργανισμού.

Επιπλέον, ο Οργανισμός διενεργεί επιθεωρήσεις εξ ονόματος της Επιτροπής σε τρίτες χώρες όπως ορίζει η νομοθεσία της ΕΕ, ιδίως στο πεδίο των οργανισμών αναγνωρίζονται από την Ένωση σύμφωνα με τον κανονισμό (EΚ) 391/2009 του Ευρωπαϊκού Κοινοβουλίου και του Συμβουλίου[36], και της εκπαίδευσης και πιστοποίησης των ναυτικών σύμφωνα με την οδηγία 2008/106/EΚ του Ευρωπαϊκού Κοινοβουλίου και του Συμβουλίου[37].

2. Οι επιχειρησιακές μέθοδοι εργασίας του Οργανισμού για τη διεξαγωγή των επιθεωρήσεων που αναφέρονται στην παράγραφο 1 υπόκεινται σε απαιτήσεις που ορίζονται σύμφωνα με τη διαδικασία που αναφέρεται στο άρθρο 23 παράγραφος 2.

3. Εφόσον χρειάζεται και, σε κάθε περίπτωση όταν ολοκληρώνεται ένας κύκλος επιθεωρήσεων, ο Οργανισμός αναλύει τις εκθέσεις που συντάχθηκαν κατά τη διάρκεια του κύκλου για να προσδιορισθούν οριζόντια πορίσματα και να συναχθούν γενικά συμπεράσματα σχετικά με την αποτελεσματικότητα των εφαρμοζόμενων μέτρων. Ο Οργανισμός υποβάλλει την εν λόγω ανάλυση στην Επιτροπή για περαιτέρω συζήτηση με τα κράτη μέλη.»

2) Στο άρθρο 5, οι παράγραφοι 3 και 4 αντικαθίστανται από τις ακόλουθες:

'3. Κατόπιν υποβολής αιτήματος από την Επιτροπή, το διοικητικό συμβούλιο δύναται να αποφασίσει, με τη συμφωνία των ενδιαφερομένων κρατών μελών, τη σύσταση των αναγκαίων περιφερειακών κέντρων για την εκτέλεση των καθηκόντων του με τον πλέον αποτελεσματικό και αποδοτικό τρόπο.

4. Ο Οργανισμός εκπροσωπείται από τον εκτελεστικό διευθυντή του. Ο εκτελεστικός διευθυντής δύναται να συνάπτει, εξ ονόματος του Οργανισμού, διοικητικές συμφωνίες με άλλους φορείς που δραστηριοποιούνται στα ίδια θέματα, αφού προηγουμένως ενημερώσει το διοικητικό συμβούλιο.»

3) Στο άρθρο 10 η παράγραφος 2 τροποποιείται ως εξής:

α) το στοιχείο γ) αντικαθίσταται από το ακόλουθο:

'γ) εξετάζει, στο πλαίσιο της προετοιμασίας του προγράμματος εργασίας, αιτήματα των κρατών μελών για τεχνική βοήθεια, όπως ορίζει το άρθρο 2 παράγραφος 3·

γα) εγκρίνει λαμβάνοντας υπόψη τη γνώμη της Επιτροπής πολυετή στρατηγική για τον Οργανισμό, η οποία καλύπτει την επόμενη περίοδο πέντε ετών·

γβ) εγκρίνει το πολυετές σχέδιο πολιτικής του Οργανισμού σε θέματα προσωπικού·»

β) το στοιχείο ζ) διαγράφεται.

γ) το στοιχείο θ) αντικαθίσταται από το ακόλουθο:

«(i) ασκεί πειθαρχικό έλεγχο στον εκτελεστικό διευθυντή και τους τμηματάρχες που αναφέρονται στο άρθρο 16·»

δ) το στοιχείο ιβ) αντικαθίσταται από το ακόλουθο:

«επανεξετάζει τη δημοσιονομική εκτέλεση του λεπτομερούς σχεδίου που αναφέρεται στο στοιχείο κα) και τις δεσμεύσεις επί του προϋπολογισμού που προβλέπονται στον κανονισμό (EΚ) αριθ. 2038/2006 του Ευρωπαϊκού Κοινοβουλίου και του Συμβουλίου[38].»

4) Το άρθρο 15 τροποποιείται ως εξής:

α) στην παράγραφο 2 τα στοιχεία α) και β) αντικαθίστανται από τα ακόλουθα:

'α) προετοιμάζει την πολυετή στρατηγική του Οργανισμού και την υποβάλλει στο διοικητικό συμβούλιο, μετά από διαβούλευση με την Επιτροπή, τουλάχιστον 8 εβδομάδες πριν από την αντίστοιχη σύγκληση του διοικητικού συμβουλίου·

αα) προετοιμάζει το πολυετές σχέδιο πολιτικής του Οργανισμού σε θέματα προσωπικού και το υποβάλλει στο διοικητικό συμβούλιο μετά από διαβούλευση με την Επιτροπή·

αβ) καταρτίζει το ετήσιο πρόγραμμα εργασίας και το λεπτομερές σχέδιο ετοιμότητας και δράσης του Οργανισμού για την αντιμετώπιση ρύπανσης και τα υποβάλλει στο διοικητικό συμβούλιο, μετά από διαβούλευση με την Επιτροπή, τουλάχιστον 8 εβδομάδες πριν από την αντίστοιχη σύγκληση του διοικητικού συμβουλίου. Λαμβάνει τα αναγκαία μέτρα για την εκτέλεσή τους. Απαντά σε κάθε αίτημα παροχής συνδρομής από κράτος μέλος σύμφωνα με το άρθρο 10 παράγραφος 2 στοιχείο γ)·

β) αποφασίζει τη διενέργεια επιθεωρήσεων που προβλέπονται στο άρθρο 3, μετά από διαβούλευση με την Επιτροπή και σύμφωνα με τις απαιτήσεις του ιδίου άρθρου 3. Συνεργάζεται στενά με την Επιτροπή στην προετοιμασία των μέτρων που αναφέρονται στο άρθρο 3 παράγραφος 2·»

β) στην παράγραφο 2, το στοιχείο δ) αντικαθίσταται από το ακόλουθο:

«δ) οργανώνει αποτελεσματικό σύστημα παρακολούθησης προκειμένου να μπορεί να συγκρίνει τα επιτεύγματα του Οργανισμού με βάση τους στόχους του και τα καθήκοντά του, όπως ορίζει ο παρών κανονισμός. Εξασφαλίζει την τακτική προσαρμογή της οργανωτικής δομής του Οργανισμού στις εξελισσόμενες ανάγκες ανάλογα με τους διατιθέμενους δημοσιονομικούς και ανθρωπίνους πόρους. Στη βάση αυτή, ο Εκτελεστικός Διευθυντής συντάσσει κάθε έτος σχέδιο γενικής έκθεσης και το υποβάλλει στο Διοικητικό Συμβούλιο. Στην έκθεση περιλαμβάνεται ειδικό κεφάλαιο για τη δημοσιονομική εκτέλεση του λεπτομερούς σχεδίου ετοιμότητας και δράσης του Οργανισμού για την αντιμετώπιση ρύπανσης και επικαιροποιημένη αναφορά της προόδου όλων των δράσεων που χρηματοδοτούνται με βάση το σχέδιο. Καθιερώνει διαδικασίες τακτικής αξιολόγησης, οι οποίες πληρούν αναγνωρισμένα επαγγελματικά πρότυπα·»

γ) στην παράγραφο 2 το στοιχείο ζ) διαγράφεται.

δ) η παράγραφος 3 διαγράφεται.

5) Το άρθρο 16 αντικαθίσταται από το ακόλουθο:

« Άρθρο 16

Διορισμός Εκτελεστικού Διευθυντή και Τμηματαρχών

1. Ο Εκτελεστικός Διευθυντής διορίζεται και παύεται από το διοικητικό συμβούλιο. Ο διορισμός γίνεται από πίνακα υποψηφίων που προτείνει η Επιτροπή για περίοδο πέντε ετών με βάση την αξία του και τις τεκμηριωμένες διοικητικές και διευθυντικές του ικανότητες, καθώς και με βάση την επάρκεια και την πείρα του στον τομέα της ασφάλειας και της προστασίας στη θάλασσα, της πρόληψης της ρύπανσης από πλοία και της αντιμετώπισης της θαλάσσιας ρύπανσης. Πριν διοριστεί, ο επιλεγόμενος από το διοικητικό συμβούλιο υποψήφιος είναι δυνατόν να κληθεί να προβεί σε δήλωση ενώπιον της αρμόδιας επιτροπής του Ευρωπαϊκού Κοινοβουλίου και να απαντήσει σε ερωτήσεις των μελών της. Το διοικητικό συμβούλιο αποφασίζει με πλειοψηφία τεσσάρων πέμπτων όλων των μελών που έχουν δικαίωμα ψήφου.

2. Το διοικητικό συμβούλιο, ενεργώντας βάσει πρότασης της Επιτροπής και λαμβάνοντας υπόψη την έκθεση αξιολόγησης, μπορεί να παρατείνει τη θητεία του εκτελεστικού διευθυντή για μέγιστη περίοδο τριών ετών. Το διοικητικό συμβούλιο αποφασίζει με πλειοψηφία τεσσάρων πέμπτων όλων των μελών που έχουν δικαίωμα ψήφου. Το διοικητικό συμβούλιο ενημερώνει το Ευρωπαϊκό Κοινοβούλιο για την πρόθεσή του να παρατείνει τη θητεία του εκτελεστικού διευθυντή. Εντός μηνός πριν από την παράταση της θητείας του, ο εκτελεστικός διευθυντής είναι δυνατόν να κληθεί να προβεί σε δήλωση ενώπιον της αρμόδιας επιτροπής του Ευρωπαϊκού Κοινοβουλίου και να απαντήσει σε ερωτήσεις των μελών της. Εάν δεν παραταθεί η θητεία του, ο εκτελεστικός διευθυντής εξακολουθεί να ασκεί τα καθήκοντά του μέχρι να διοριστεί ο αντικαταστάτης του.

3. Ο Εκτελεστικός Διευθυντής δύναται να επικουρείται από έναν ή περισσότερους τμηματάρχες. Εάν ο Εκτελεστικός Διευθυντής απουσιάζει ή κωλύεται, τον αντικαθιστά ένας από τους τμηματάρχες.

4. Οι τμηματάρχες διορίζονται με βάση την αξία τους και τις τεκμηριωμένες διοικητικές και διευθυντικές τους ικανότητες, καθώς και με βάση την επάρκεια και την πείρα τους στον τομέα της ασφάλειας και της προστασίας στη θάλασσα, της πρόληψης της ρύπανσης από πλοία και της αντιμετώπισης της θαλάσσιας ρύπανσης. Οι τμηματάρχες διορίζονται ή παύονται από τον Εκτελεστικό Διευθυντή, εφόσον λάβει θετική γνώμη από το διοικητικό συμβούλιο.»

6) Στο άρθρο 18 παράγραφος 1, το στοιχείο γ) αντικαθίσταται από το ακόλουθο:

«γ) τέλη και επιβαρύνσεις για δημοσιεύσεις, εκπαιδευτικές δραστηριότητες ή/και κάθε άλλη υπηρεσία που παρέχει ο Οργανισμός.»

7) Στο άρθρο 22, η παράγραφος 1 αντικαθίσταται από την ακόλουθη:

'1. Σε τακτά χρονικά διαστήματα και τουλάχιστον ανά πέντε έτη, το διοικητικό συμβούλιο αναθέτει ανεξάρτητη εξωτερική αξιολόγηση της εφαρμογής του παρόντος κανονισμού. Η Επιτροπή παρέχει στον οργανισμό κάθε πληροφορία που αυτός κρίνει κατάλληλη για την εν λόγω αξιολόγηση.»

8) Το άρθρο 23 αντικαθίσταται από το ακόλουθο:

« Άρθρο 23

Επιτροπή

1. Η Επιτροπή επικουρείται από την επιτροπή ασφάλειας στη ναυτιλία και πρόληψης της ρύπανσης από τα πλοία (COSS) που έχει συσταθεί με βάση το άρθρο 3 του κανονισμού (ΕΚ) αριθ. 2099/2002 του Ευρωπαϊκού Κοινοβουλίου και του Συμβουλίου[39].

2. Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 3 και 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.»

Άρθρο 2

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε όλα τα κράτη μέλη σύμφωνα με τις Συνθήκες.

Βρυξέλλες, […]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος […] […]

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ

ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

Ονομασία της πρότασης/πρωτοβουλίας

Πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (EΚ) αριθ. 1406/2002, σχετικά με τη σύσταση Ευρωπαϊκού Οργανισμού Ασφάλειας για την Ασφάλεια στη Θάλασσα

Σχετικός(οί) τομέας(είς) πολιτικής που αφορά(ούν) τη δομή ΔΒΔ/ΠΒΔ[40]

06: Ενέργεια και μεταφορές

0602: Πολιτική χερσαίων, αεροπορικών και θαλάσσιων μεταφορών

060202: Ευρωπαϊκός Οργανισμός για την Ασφάλεια στη Θάλασσα

Εφαρμογή των διατάξεων που αφορούν την ασφάλεια και την προστασία στη θάλασσα, την πρόληψη και την αντιμετώπιση της θαλάσσιας ρύπανσης

Χαρακτήρας της πρότασης/πρωτοβουλίας

( Η πρόταση/πρωτοβουλία αφορά νέα δράση

( Η πρόταση/πρωτοβουλία αφορά νέα δράση μετά από πιλοτικό έργο/ προπαρασκευαστική δράση[41]

( Η πρόταση/πρωτοβουλία αφορά την επέκταση υφιστάμενης δράσης

( Η πρόταση/πρωτοβουλία αφορά δράση προσανατολισμένη προς νέα δράση

Στόχοι

Ο(οι) πολυετής(είς) στρατηγικός(οί) στόχος(οι) της Επιτροπής που αφορά η πρόταση/πρωτοβουλία

Στόχοι/προστιθεμένη αξία της ΕΕ σύμφωνα με την Ευρώπη 2020:

Ο Οργανισμός συμβάλλει στη διεξαγωγή ασφαλών και βιώσιμων θαλάσσιων μεταφορών για την οικονομία και τους πολίτες της ΕΕ. Αυτό συμβαδίζει πλήρως με τις τρεις προτεραιότητες της Ευρώπης 2020:

– Έξυπνη ανάπτυξη: ανάπτυξη μιας οικονομίας βασιζόμενης στη γνώση και την καινοτομία. Ο Οργανισμός συμβάλλει στην ανάπτυξη των υψηλότερων κατά το δυνατόν τεχνικών προτύπων για πλοία, προωθώντας κατ’αυτόν τον τρόπο τη γνώση και την καινοτομία.

– Βιώσιμη ανάπτυξη: προώθηση οικονομίας πιο αποδοτικής στη χρήση πόρων, πιο καθαρής και πιο ανταγωνιστικής. Ο Οργανισμός συμβάλλει στην πρόληψη της ρύπανσης από πλοία και στην αντιμετώπιση της θαλάσσιας ρύπανσης σε διάφορες περιοχές. Η ναυσιπλοΐα θα συμβάλει στην επίτευξη των στόχων «20/20/20» για το κλίμα και την ενέργεια και στην εμβληματική πρωτοβουλία «Μια Ευρώπη που χρησιμοποιεί αποδοτικά τους πόρους». Ο Οργανισμός θα διαδραματίσει τον ρόλο του στον τομέα της εφαρμογής.

– Ανάπτυξη χωρίς αποκλεισμούς: επιδίωξη οικονομίας με υψηλή απασχόληση που θα επιτυγχάνει κοινωνική και εδαφική συνοχή. Όσον αφορά τις νήσους και τις ιδιαίτερα απομακρυσμένες περιφέρειες, οι θαλάσσιες μεταφορές είναι ουσιαστικό στοιχείο για την εξασφάλιση εδαφικής συνοχής και ολοκλήρωσης στην ΕΕ. Ο Οργανισμός συμβάλλει στη δημιουργία ασφαλών και βιώσιμων θαλάσσιων μεταφορών στην ΕΕ.

Συμβολή της ΓΔ MOVE στην ετήσια στρατηγική πολιτικής για το 2010:

Η ανάπτυξη, η διαχείριση και ο συντονισμός οργανισμών (συμπεριλαμβανομένου του EMSA) εντάσσονται στις κεντρικές επιχειρησιακές δραστηριότητες της ΓΔ MOVE.

Η εφαρμογή της τρίτης δέσμης νομοθετικών μέτρων για την ασφάλεια στη θάλασσα, στην οποία συμβάλλει ο EMSA, εντάσσεται επίσης στις κεντρικές επιχειρησιακές δραστηριότητες της ΓΔ MOVE.

Στην ανακοίνωσή της με τίτλο «Στρατηγικοί στόχοι και συστάσεις πολιτικής της ΕΕ για τις θαλάσσιες μεταφορές μέχρι το 2018», η Επιτροπή δήλωσε την πρόθεσή να « αναθεωρήσει την εντολή και τη λειτουργία του Ευρωπαϊκού Οργανισμού για την Ασφάλεια στη Θάλασσα, προκειμένου να αυξήσει περαιτέρω την τεχνική και επιστημονική βοήθεια που μπορεί να προσφέρει στα κράτη μέλη και την Επιτροπή »(COM(2009)8 της 21.1.2009, σ. 7).

Ειδικός(οί) στόχος(οι) και δραστηριότητα(ες) ΔΒΔ/ΠΒΔ

Τομέας προϋπολογισμού 06 02 Ειδικός στόχος 3 Βελτίωση της ασφάλειας των μεταφορών

Σχετική(ές) δραστηριότητα(ες) ΔΒΔ/ΠΒΔ 060202 Ευρωπαϊκός Οργανισμός για την Ασφάλεια στη Θάλασσα

Αναμενόμενο(α) αποτέλεσμα(τα) και αντίκτυπος

Να προσδιοριστούν τα αποτελέσματα που θα πρέπει να έχει η πρόταση/πρωτοβουλία όσον αφορά τους στοχοθετημένους(ες) δικαιούχους/ομάδες.

Ενισχυμένη τεχνική συνδρομή του EMSA στα κράτη μέλη και την Επιτροπή

Τεχνική συνδρομή του EMSA σε γειτονικές χώρες για την προώθηση της θαλάσσιας πολιτικής της ΕΕ

Δείκτες αποτελεσμάτων και αντικτύπου

Να προσδιοριστούν οι δείκτες για την παρακολούθηση της υλοποίησης της πρότασης/πρωτοβουλίας.

Ο EMSA καθορίζει δείκτες επιδόσεων στα ετήσια προγράμματα εργασίας του. Οι δείκτες αυτοί παρακολουθούνται συνεχώς από το διοικητικό συμβούλιο. Η ετήσια έκθεση είναι το κύριο εργαλείο παρακολούθησης.

Αιτιολόγηση της πρότασης/πρωτοβουλίας

Βραχυπρόθεσμη ή μακροπρόθεσμη κάλυψη αναγκών

Περιορισμένη επέκταση της αποστολής του EMSA για νέα καθήκοντα

Προστιθέμενη αξία παρέμβασης της ΕΕ

Ο EMSA ιδρύθηκε ως οργανισμός της ΕΕ με σκοπό να βοηθά στην εφαρμογή της θαλάσσιας πολιτικής της ΕΕ.

Διδάγματα που αποκομίστηκαν από ανάλογες εμπειρίες του παρελθόντος

Η αξιολόγηση ειδικά του EMSA το 2008 και η γενική αξιολόγηση των οργανισμών της ΕΕ το 2009 έδειξαν την προστιθεμένη αξία που προσφέρει ο Οργανισμός στην Επιτροπή και τα κράτη μέλη.

Συνέπεια και ενδεχόμενη συνέργεια με άλλα συναφή μέσα

Η πρόταση συμβαδίζει με την θαλάσσια πολιτική και τη νομοθεσία της ΕΕ και αποτελεί συνέχεια της έγκρισης της τρίτης δέσμης μέτρων για την ασφάλεια στη θάλασσα το 2009.

Διάρκεια και δημοσιονομικός αντίκτυπος της δράσης

( Πρόταση/πρωτοβουλία περιορισμένης διάρκειας

- ( Ισχύουσα πρόταση/πρωτοβουλία από την [ΗΗ/ΜΜ]ΕΕΕΕ [μέχρι την [ΗΗ/ΜΜ]ΕΕΕΕ

- ( Δημοσιονομικός αντίκτυπος από το ΕΕΕΕ μέχρι το ΕΕΕΕ

( Πρόταση/πρωτοβουλία απεριόριστης διάρκειας

- Περίοδος σταδιακής εφαρμογής από το 2012 μέχρι το 2014

- και στη συνέχεια λειτουργία με κανονικό ρυθμό.

Προβλεπόμενος(οι) τρόπος(οι) διαχείρισης[42]

( Κεντρική άμεση διαχείριση από την Επιτροπή

( Κεντρική έμμεση διαχείριση με ανάθεση καθηκόντων εκτέλεσης σε:

- ( εκτελεστικούς οργανισμούς

- ( οργανισμούς που δημιουργούνται από τις Κοινότητες[43]

- ( εθνικούς δημόσιους οργανισμούς/ οργανισμούς με αποστολή δημόσιας υπηρεσίας

- ( πρόσωπα επιφορτισμένα με την εκτέλεση συγκεκριμένων δράσεων δυνάμει του τίτλου V της συνθήκης για την Ευρωπαϊκή Ένωση, όπως προσδιορίζονται στην αντίστοιχη βασική πράξη κατά την έννοια του άρθρου 49 του δημοσιονομικού κανονισμού.

( Επιμερισμένη διαχείριση με τα κράτη μέλη

( Αποκεντρωμένη διαχείριση με τρίτες χώρες

( Από κοινού διαχείριση με διεθνείς οργανισμούς (να προσδιοριστεί)

ΜΕΤΡΑ ΔΙΑΧΕΙΡΙΣΗΣ

Διατάξεις στον τομέα της παρακολούθησης και της υποβολής εκθέσεων

Να προσδιοριστούν η συχνότητα και οι όροι των διατάξεων αυτών.

Όλοι οι οργανισμοί της ΕΕ λειτουργούν υπό αυστηρό σύστημα παρακολούθησης με εσωτερικό λογιστικό έλεγχο, από την Υπηρεσία Εσωτερικού Ελέγχου της Επιτροπής, το Διοικητικό Συμβούλιο, την Επιτροπή, το Ελεγκτικό Συνέδριο και την αρμόδια για τον προϋπολογισμό αρχή. Το σύστημα αυτό εξακολουθεί να ισχύει.

Σύστημα διαχείρισης και ελέγχου

Κίνδυνος(οι) που έχει(ουν) επισημανθεί

Κανένας

Προβλεπόμενη(ες) μέθοδος(οι) ελέγχου

Άνευ αντικειμένου.

Μέτρα για την πρόληψη περιπτώσεων απάτης και παρατυπίας

Να προσδιοριστούν τα ισχύοντα ή τα προβλεπόμενα μέτρα πρόληψης και προστασίας.

Εξακολουθούν να ισχύουν τα μέτρα κατά της απάτης βάσει του άρθρου 20 του παρόντος κανονισμού.

ΕΚΤΙΜΩΜΕΝΟΣ ΔΗΜΟΣΙΟΝΟΜΙΚΟΣ ΑΝΤΙΚΤΥΠΟΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

Τομέας(είς) του πολυετούς δημοσιονομικού πλαισίου και γραμμή(ές) δαπανών του προϋπολογισμού που επηρεάζονται

- Υφιστάμενες γραμμές προϋπολογισμού για δαπάνες

Κατά σειρά τομέων πολυετούς δημοσιονομικού πλαισίου και γραμμών του προϋπολογισμού.

Τομέας του πολυετούς δημοσιονομικού πλαισίου | Γραμμή προϋπολογισμού | Είδος δαπάνης | Συμμετοχή |

Αριθμός [Περιγραφή…...….] | ΔΠ/ΜΔΠ ([44]) | από χώρες ΕΖΕΣ[45] | από υποψήφιες χώρες[46] | από τρίτες χώρες | κατά την έννοια του άρθρου 18 παράγραφος 1 στοιχείο αα) του δημοσιονομικού κανονισμού |

1α | 06.02.02.01 [Συμμετοχή στον EMSA Τίτλοι I και II] | ΔΠ | ΝΑΙ | ΟΧΙ | ΟΧΙ | ΟΧΙ |

1α | 06.02.02.02 [Συμμετοχή στον EMSA Τίτλος III] | ΔΠ | ΝΑΙ | ΟΧΙ | ΟΧΙ | ΟΧΙ |

Εκτιμώμενος αντίκτυπος στις δαπάνες

Συνοπτική παρουσίαση του εκτιμώμενου αντικτύπου στις δαπάνες

σε εκατ. ευρώ (με 3 δεκαδικά ψηφία)

Τομέας του πολυετούς δημοσιονομικού πλαισίου: | 1α | Ανάπτυξη και ανταγωνιστικότητα |

σε εκατ. ευρώ (με 3 δεκαδικά ψηφία)

-

Εκτιμώμενες ανάγκες σε ανθρώπινους πόρους

- ( Η πρόταση/πρωτοβουλία δεν συνεπάγεται τη χρησιμοποίηση ανθρώπινων πόρων

- ( Η πρόταση/πρωτοβουλία συνεπάγεται τη χρησιμοποίηση ανθρώπινων πόρων, όπως εξηγείται κατωτέρω:

Εκτίμηση η οποία πρέπει να διατυπωθεί σε ακέραιο αριθμό (ή το πολύ με ένα δεκαδικό ψηφίο)

2012 | 2013 | 2014 | 2015 | … να εγγραφούν όσα έτη απαιτούνται, ώστε να αντικατοπτρίζεται η διάρκεια του αντικτύπου (βλ. σημείο 1.6) |

( Θέσεις απασχόλησης του πίνακα προσωπικού (θέσεις μόνιμων και έκτακτων υπαλλήλων) |

XX 01 01 01 (στην έδρα ή στα γραφεία αντιπροσωπείας της Επιτροπής) | 1 | 1 | 1 | 1 |

XX 01 01 02 (σε αντιπροσωπεία) |

XX 01 05 01 (Έμμεση έρευνα) |

XX 01 05 01 (άμεση έρευνα) |

( Εξωτερικό προσωπικό (σε μονάδα ισοδυνάμου πλήρους απασχόλησης: ΙΠΑ)[55] |

XX 01 02 01 (ΣΥ, ΠΠ, ΑΕΕ από το «συνολικό κονδύλιο») |

XX 01 02 02 (ΣΥ, ΠΠ, ΝΕΑ, ΤΥ και ΑΕΕ στις αντιπροσωπείες) |

01 05 02 (ΣΥ, ΠΠ, ΑΕΕ - Άμεση έρευνα) |

Άλλες γραμμές του προϋπολογισμού (να προσδιοριστούν) |

ΣΥΝΟΛΟ | 1 | 1 | 1 | 1 |

XX είναι ο τομέας πολιτικής ή ο σχετικός τίτλος του προϋπολογισμού.

Οι ανάγκες σε ανθρώπινους πόρους θα καλυφθούν από το προσωπικό της ΓΔ που έχει ήδη διατεθεί για τη διαχείριση της δράσης ή/και που έχει ανακατανεμηθεί στο πλαίσιο της ίδιας της ΓΔ και θα συμπληρωθούν, ενδεχομένως, από όλα τα συμπληρωματικά κονδύλια που μπορεί να διατεθούν στην αρμόδια για τη διαχείριση της δράσης της ΓΔ στο πλαίσιο της ετήσιας διαδικασίας χορήγησης και με βάση τους δημοσιονομικούς περιορισμούς.

Περιγραφή των προς εκτέλεση καθηκόντων:

Μόνιμοι και έκτακτοι υπάλληλοι | Συντονισμός των σχέσεων μεταξύ της Επιτροπής και του Οργανισμού, παρακολούθηση των δραστηριοτήτων του Οργανισμού, προετοιμασία της συμβολής της Επιτροπής στο έργο του Οργανισμού |

Συμβατότητα με το ισχύον πολυετές δημοσιονομικό πλαίσιο

- ( Η πρόταση είναι συμβατή με τον ισχύον πολυετές δημοσιονομικό πλαίσιο.

- ( Η πρόταση απαιτεί αναπρογραμματισμό του σχετικού τομέα του πολυετούς δημοσιονομικού πλαισίου.

Να εξηγηθεί ο απαιτούμενος αναπρογραμματισμός με τον προσδιορισμό των σχετικών γραμμών του προϋπολογισμού και των αντίστοιχων ποσών.

[…]

- ( Η πρόταση/πρωτοβουλία απαιτεί εφαρμογή του μέσου ευελιξίας ή της αναθεώρησης του πολυετούς δημοσιονομικού πλαισίου[58].

Να εξηγηθεί η ανάγκη με τον προσδιορισμό των σχετικών τομέων και γραμμών του προϋπολογισμού, καθώς και των αντίστοιχων ποσών.

[…]

Συμμετοχή τρίτων μερών στη χρηματοδότηση

- Η πρόταση/πρωτοβουλία δεν προβλέπει συγχρηματοδότηση από τρίτα μέρη

- Η πρόταση/πρωτοβουλία προβλέπει τη χρηματοδότηση που εκτιμάται παρακάτω:

Πιστώσεις σε εκατ. ευρώ (με 3 δεκαδικά ψηφία)

2012 | 2013 | 2014 | 2015 | … να εγγραφούν όσα έτη απαιτούνται, ώστε να αντικατοπτρίζεται η διάρκεια του αντικτύπου (βλ. σημείο 1.6) | Σύνολο |

Η συμμετοχή ΕΖΕΣ από τη Νορβηγία και την Ισλανδία υπολογίζεται σε 2% του συνολικού προϋπολογισμού |0.012 |0.020 |0.027 |0.028 | | | |0.087 | |ΣΥΝΟΛΟ συγχρηματοδοτημένων πιστώσεων |0.012 |0.020 |0.027 |0.028 | | | |0.087 | |

Εκτιμώμενος δημοσιονομικός αντίκτυπος στα έσοδα

- ( Η πρόταση/πρωτοβουλία δεν έχει κανένα δημοσιονομικό αντίκτυπο στα έσοδα.

- ( Η πρόταση/πρωτοβουλία έχει τον δημοσιονομικό αντίκτυπο που περιγράφεται κατωτέρω:

- ( στους ιδίους πόρους

- ( στα διάφορα έσοδα

[1] Πρώτη τροποποίηση από τον κανονισμό (ΕΚ) αριθ. 1644/2003 του Ευρωπαϊκού Κοινοβουλίου και του Συμβουλίου, της 22ας Ιουλίου 2003, ΕΕ L 245 της 29.9.2003, σ. 10.

[2] Δεύτερη τροποποίηση από τον κανονισμό (ΕΚ) αριθ. 724/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, ΕΕ L 129 της 29.4.2004, σ. 1.

[3] Κανονισμός (ΕΚ) αριθ. 725/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη βελτίωση της ασφάλειας στα πλοία και στις λιμενικές εγκαταστάσεις (ΕΕ L 129 της 29.4.2004, σ. 6).

[4] Τρίτη τροποποίηση από τον κανονισμό (ΕΚ) αριθ. 2038/2006 του Ευρωπαϊκού Κοινοβουλίου και του Συμβουλίου, της 31ης Μαρτίου 2006, ΕΕ L 394 της 30.12.2006, σ. 1, βλ. επίσης διορθωτικό στην ΕΕ L 30 της 3.2.2007, σ. 12.

[5] http://www.emsa.europa.eu/

[6] Βλ. COM(2005)585 της 23.11.2005, σ. 5.

[7] Βλ. COM(2009)8 της 21/1/2009, σ. 7.

[8] Βλ. δήλωση τύπου του Συμβουλίου, έγγραφο 8176/09, σ. 28.

[9] Βλ. άρθρο 11 της οδηγίας 2005/35/ΕΚ της 7ης Σεπτεμβρίου 2005, σχετικά με τη ρύπανση από τα πλοία και τη θέσπιση κυρώσεων για παραβάσεις (ΕΕ L 255 της 30.9.2005, σ. 11).

[10] Βλ. ιστότοπο του EMSA: http://www.emsa.europa.eu/end179d003d002.html. Επίσης, σύνοψη της έκθεσης Cowi διατίθεται στο παράρτημα II της συνοδευτικής αξιολόγησης του αντικτύπου.

[11] Βλ. μελέτη COWI, σ. 6.

[12] Βλ. ιστότοπο του EMSA: http://www.emsa.europa.eu/end179d003d002.html. Επίσης, οι συστάσεις διατίθενται στο παράρτημα της συνοδευτικής αξιολόγησης του αντικτύπου.

[13] ΕΕ L 131 της 28.5.2009, σ. 11-135.

[14] Βλ. ανακοίνωση «Προς την ενοποίηση της θαλάσσιας επιτήρησης: Ένα κοινό περιβάλλον ανταλλαγής πληροφοριών για τον θαλάσσιο τομέα της ΕΕ» COM(2009) 538 τελικό.

[15] Οδηγία 2008/56/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, περί πλαισίου κοινοτικής δράσης στο πεδίο της πολιτικής για το θαλάσσιο περιβάλλον (οδηγία-πλαίσιο για τη θαλάσσια στρατηγική) ΕΕ L 164 της 25.6.2008, σ. 19.

[16] Κανονισμός (ΕΚ) αριθ. 725/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη βελτίωση της ασφάλειας στα πλοία και στις λιμενικές εγκαταστάσεις, ΕΕ L 129 της 29.4.2004, σ. 6.

[17] Οδηγία 2005/65/ΕΚ του Ευρωπαϊκού Κοινοβουλίου και του Συμβουλίου, της 26ης Οκτωβρίου 2005, σχετικά με την ενίσχυση της ασφαλείας των λιμένων, ΕΕ L 310 της 25.11.2005, σ. 28.

[18] Το άρθρο 2 στοιχείο β) περίπτωση iv) του κανονισμού 1406/2002 προβλέπει προς το παρόν τα εξής: « Η υποστήριξη του Οργανισμού προς την Επιτροπή περιορίζεται σε πλοία και σχετικές εταιρείες, καθώς και σε αναγνωρισμένους οργανισμούς ασφαλείας που έχουν εξουσιοδοτηθεί να αναλαμβάνουν ορισμένες δραστηριότητες σχετικά με την ασφάλεια στο πλαίσιο αυτό ».

[19] Βλ. άρθρο 3 παράγραφος 1: « Για την εκπλήρωση του έργου του, ο οργανισμός δύναται να πραγματοποιεί επισκέψεις στα κράτη μέλη σύμφωνα με την πολιτική που έχει καθοριστεί από το διοικητικό συμβούλιο ». Το έγγραφο διατίθεται στην ηλεκτρ. διεύθυνση http://www.emsa.europa.eu/end179d003d001.html βάσει των αποφάσεων της συνεδρίασης του Συμβουλίου της 25ης Ιουνίου 2004.

[20] Βλ. ανακοίνωση «Ευρωπαϊκοί οργανισμοί – Πορεία προς το μέλλον» COM(2008)135.

[21] Οι 27 αντιπρόσωποι των κρατών μελών της ΕΕ και οι 4 αντιπρόσωποι της Επιτροπής έχουν δικαίωμα ψήφου, ενώ οι 4 αντιπρόσωποι των πλέον ενδιαφερόμενων επαγγελματιών του κλάδου και οι 2 αντιπρόσωποι της Νορβηγίας και της Ισλανδίας δεν έχουν δικαίωμα ψήφου.

[22] Βλ. κανονισμό (EΚ) αριθ. 216/2008 της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, ΕΕ L 79 της 19.3.2008, σ. 1, και εκτελεστικό κανονισμό (EΚ) αριθ. 736/2006 της Επιτροπής, της 16ης Μαΐου 2006, σχετικά με τις μεθόδους εργασίας του Ευρωπαϊκού Οργανισμού Ασφάλειας της Αεροπορίας για τη διενέργεια επιθεωρήσεων τυποποίησης, ΕΕ L 129 της 17.5.2006, σ. 10.

[23] ΕΕ C […] της […], σ. […].

[24] ΕΕ C […] της […], σ. […].

[25] ΕΕ C […] της […], σ. […].

[26] ΕΕ L 208 της 5.8.2002, σ. 1.

[27] ΕΕ L 332 της 28.12.2000, σ. 1.

[28] Οδηγία 2008/56/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, περί πλαισίου κοινοτικής δράσης στο πεδίο της πολιτικής για το θαλάσσιο περιβάλλον (οδηγία-πλαίσιο για τη θαλάσσια στρατηγική) ΕΕ L 164 της 25.6.2008, σ. 19.

[29] ΕΕ L 184 της 17.7.1999, σ. 23.

[30] ΕΕ L 314 της 1/12/2007, σ. 9.

[31] ΕΕ L 129 της 29.4.2004, σ. 6.

[32] ΕΕ L 208 της 5.8.2002, σ. 10.

[33] ΕΕ L 52 της 28.5.2009, σ. 114.

[34] ΕΕ L 131 της 28.5.2009, σ. 57.

[35] ΕΕ L 255 της 30.9.2005, σ. 11.

[36] ΕΕ L 131 της 28.5.2009, σ. 11.

[37] ΕΕ L 323 της 3.12.2008, σ. 33.

[38] ΕΕ L 394 της 30.12.2006, σ. 1.

[39] ΕΕ L 324 της 29.11.2002, σ. 1.

[40] ΔΒΔ: Διαχείριση βάσει δραστηριοτήτων. – ΠΒΔ: Προϋπολογισμός βάσει δραστηριοτήτων.

[41] Όπως αναφέρεται στο άρθρο 49 παράγραφος 6 στοιχεία α) ή β) του δημοσιονομικού κανονισμού.

[42] Οι λεπτομέρειες σχετικά με τους τρόπους διαχείρισης, καθώς και οι παραπομπές στον δημοσιονομικό κανονισμό είναι διαθέσιμες στον δικτυακό τόπο BudgWeb: http://www.cc.cec/budg/man/budgmanag/budgmanag_en.html.

[43] Όπως προβλέπεται στο άρθρο 185 του δημοσιονομικού κανονισμού.

[44] ΔΠ= Διαχωριζόμενες πιστώσεις / ΜΔΠ= Μη διαχωριζόμενες πιστώσεις

[45] ΕΖΕΣ: Ευρωπαϊκή Ζώνη Ελεύθερων Συναλλαγών.

[46] Υποψήφιες χώρες και, ενδεχομένως, δυνάμει υποψήφιες χώρες των Δυτικών Βαλκανίων.

[47] Τεχνική ή/και διοικητική βοήθεια και δαπάνες στήριξης της εφαρμογής προγραμμάτων ή/και δράσεων της ΕΕ (πρώην γραμμές «BA»), έμμεση έρευνα, άμεση έρευνα.

[48] Τα αποτελέσματα αφορούν τα προϊόντα και τις υπηρεσίες που θα παρασχεθούν (παράδειγμα: αριθμός ανταλλαγών σπουδαστών που χρηματοδοτήθηκαν, αριθμός χλμ οδών που κατασκευάστηκαν, κ.λπ.).

[49] Όπως περιγράφεται στο Τμήμα 1.4.2. «Ειδικός(οι) στόχος (οι)…»

[50] Οι διάφορες μορφές αποτελέσματος περιγράφονται καλύτερα ως τεχνική συνδρομή (TΣ) προς την Επιτροπή και τα κράτη μέλη

[51] Το μέσο κόστος ανά απασχολούμενο του EMSA εκτιμάται σε 98.050 ευρώ (ο EMSA υπολογίζει το ετήσιο κόστος ανά μέλος του προσωπικού σε 91.550 ευρώ για το 2011 + 5 % για γενικά έξοδα, δαπάνες υποδομής και ταξιδίων + 2 % πληθωρισμού για το 2012). Εφαρμόζεται τιμαριθμική προσαρμογή 2% από το 2013 (= ν+1).

[52] Ο «αριθμός αποτελεσμάτων» υπολογίζεται ως αριθμός νέων απαιτούμενων θέσεων εργασίας. Οι πρόσθετοι ανθρώπινοι πόροι που χρειάζεται ο EMSA βάσει αυτού του αποτελέσματος υπολογίζεται συνολικά σε + 15 ΙΠΑ από τις οποίες 6 θα παρέχει ο EMSA μέσω της εσωτερικής του αναδιάταξης μετά από εσωτερικό έλεγχο των δραστηριοτήτων και των πόρων του. Οι 9 νέες θέσεις θα κατανεμηθούν ως εξής: 4 νέες θέσεις το 2012, 3 το 2013 και 2 το 2014.

[53] Το αποτέλεσμα αυτό αφορά την τεχνική συνδρομή προς γειτονικές τρίτες χώρες.

[54] Ο «αριθμός αποτελεσμάτων» υπολογίζεται ως αριθμός νέων απαιτούμενων θέσεων εργασίας. Οι πρόσθετοι ανθρώπινοι πόροι που χρειάζεται ο EMSA γι’αυτό το αποτέλεσμα υπολογίζεται σε + 3 ΙΠΑ (που θα κατανεμηθούν σε τρία έτη με 1 πρόσθετη θέση ανά έτος).

[55] CA = Συμβασιούχος υπάλληλος, INT = Προσωρινό προσωπικό (« Intérimaire »), JED= « Jeune Expert en Délégation » (Νεαρός εμπειρογνώμονας σε αντιπροσωπεία), LA = Τοπικός υπάλληλος, SNE = Αποσπασμένος εθνικός εμπειρογνώμονας.

[56] Επιμέρους ανώτατο όριο εξωτερικού προσωπικού βάσει επιχειρησιακών πιστώσεων (πρώην γραμμές «BA»)

[57] Κυρίως για τα διαρθρωτικά ταμεία, το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και το Ευρωπαϊκό Ταμείο Αλιείας (ΕΤΑ).

[58] Βλ. σημεία 19 και 24 της διοργανικής συμφωνίας.